Svetske sile reaguju na situaciju u Libiji\nLibijski pobunjenici u Gadafijevom kompleksu\nSvetske sile razmatraju strategiju sledećeg poteza dok saradjuju sa svojim saveznicima kako bi sastavili rezoluciju Ujedinjenih nacija za odmrzavanje libijske imovine, blokirane sankcijama Saveta bezbednosti.\nBritanski funkcioneri su takodje danas saopštili da istražuju načine za pomoć Tripoliju, ukoliko predsednik Moamer Gadafi više ne bude imao kontrolu nad zemljom.\nNikaragva je saopštila da će razmotriti ideju da ponudi azil Gadafiju. Medjutim, jedan pomoćnik predsednika Danijela Ortege juče je saopštio da libijski lider nije tražio njihovu pomoć.\nTakodje juče, kineska vlada je saopštila da traži od Ujedinjenih nacija da rukovode nastojanjima u Libiji nakon okončanja konflikta. Ministar inostranih poslova Kine, Jang Đieči, apelovao je na generalnog sekretara UN-a Ban Ki Muna da preuzme vodeću ulogu i saradjuje sa drugim grupama na ponovnom upostavljanju reda i mira.\nKina – čija trgovinska razmena sa Libijom iznosi milijarde dolara – u početku je usvojila politiku nemešanja u revoluciju u Libiji i odbila da sledi primer drugih zemalja i prizna libijske pobunjenike kao novu vladu te zemlje.


OEBS o izborima u Makedoniji: Neravnopravno takmičenje kandidata\nGlasanje u Makedoniji, 13. aprila 2014.\nKandidat vladajuće VMRO DPMNE i aktuelni predsednik Makedonije Gjorge Ivanov i kandidat opozicionog Socijaldemokratskog saveza Stevo Pendarovski su se plasirali u drugi krug predsedničkih izbora, pošto su u prvom krugu osvojili najviše glasova.\nPrema podacima Državne izborne komisije, Ivanov je osvojio oko 450 hiljada glasova ili 51,6 posto, a za Pendarovskog su glasali oko 326 hiljada gradjana, odnosno 37, 5 procenata. Iljaz Halimi iz opozicione Demokratske partije Albanaca je osvojio 4,5 posto, a Zoran Popovski iz Gradjanske opcije za Makedoniju 3,6 procenata.\nOdziv glasača je bio oko 49 posto, a bilo je uočljivo da je najmanja izlaznost u onim opštinama gde su većina stanovništva Albanci, što se dovodi u vezu sa pozivom na neučestvovanje na predsedničkim izborima od strane Demokratske unije za integraciju, partija Albanaca koja je koalicioni partner u vladi.\nPosle objavljivanja prvih nezvaničnih rezultata, Ivanov je izjavio da podrška gradjana daje snagu za nastavak reformi zbog dobrobiti svih gradjana Makedonije\n“Gradjani će 27. odgovoriti na još jedno pitanje. Odgovoriće sa još većom podrškom i reći će šta misle o našem trudu. Građani su najavili šta će se desiti 27- aprila. Pobeda i na predsednickim i na parlamentarnim izborima.”\nNa pres konferenciji se obratio i lider VMRO DPMNE, premijer Nikola Gruevski, koji je rekao da je Makedonija pokazala da postoji razlika i da narod tačno prepoznaje tu razliku:\n“Ovo je nedvosmisleno izražena volja građana koja jasno pokazuje kakve vrednosti podržavaju- trud, mnogo rada, čestit pristup prema narodu i poslu, odgovornost i posvećenost. Mi smo zahvalni na ovoj podršci, jer nam ona daje snažan vetar u leđa ka našem krajnjem cilju, a to je da 27. aprila pobedimo na predsedničkim izborima i da dobijemo 62 mesta u parlamentu Makedonije.”\nStevo Pendarovski je rekao da rezultat kandidata VMRO DPMNE nije zbog njegovih kvaliteta niti zbog uspeha političke strukture koja ga podržava: “Želim poručiti da borba nije završena. Predstoji nam drugi krug i ja imam nameru da se do poslednjeg dana borim za koncept, ideje i vrednosti u koje verujem. Uveren sam da i u ovakvim uslovima sistematskog pritiska i sistematske pretnje i ucene od strane dosadašnje vladajuće strukture, možemo doći i do pobede 27. aprila.”\nLider Socijaldemokrata Zoran Zaev je izjavio da je rezultat neočekivan, jer smo u proteklom periodu, prema njemu, bili svedoci masovne podrške opoziciji i njenom kandidatu za predsednika države. VMRO DPMNE je uplašena od gubljenja vlasti, pa je zato sistemskom kradjom glasova u danima pre i za vreme izbora poprečio volju gradjana.\n“Krajnji rezultat je novi udarac na krhku demokratiju u Makedoniji. Ali, gradjani Makedonije znaju istinu. Mi smo tu zajedno sa vama, gradjanima, u najtežim trenucima. Nemojmo dozvoliti da režim trijumfuje. Ovaj sram iz prvog kruga nećemo dozvoliti da se ponovi i u drugom krugu. Ovo je sram za ove režimske vlasti i samo pokazuje njihovu pravu slabost. Ubedjen sam da će se 27. aprila gradjani zajedno sa nama dići u odbranu svoje zemlje i pobedu nad ovim režimom.”\nKritike OEBS-a zbog medijske zastupljenosti\nPosmatračka misija OEBS/ ODIHR-a, koja je imala 200 akreditovanih posmatrača, na pres konferenciji je saopštila da su izbori bili efikasno realizovani i da je izborna kampanja bila aktivna. Ipak, šef misije Gerd Arens je rekao da pristrasno medijsko pokrivanje i nerazgraničavanje državnih od partijskih aktivnosti nije obezbedilo ravnopravno takmičenje kandidata. Na pitanje zašto na pres konferenciji uopšte nije rekao da li su izbori bili fer i demokratski, Arens je istakao: “Kompletnu ocenu o izborima ćemo dati tek posle njihovog završavanja, odnosno posle drugog kruga i svega što će se dešavati u medjuvremenu. Ali, pokušavamo da ne dajemo takve crno-bele ocene, koje bi zatim mogle da budu različito tumačene.”\nA dok Ministarstvo unutrašnjih poslova i Državna izborna komisija kažu da su izbori prošli u fer i demokratskoj atmosferi, nekoliko nevladinih organizacija, koje imaju akreditovano posmatrače ovih izbora, na pres konferencijama su objavile da su registrovale više neregularnosti u toku glasanja.\nPrema njihovim informacijama, primećeno je agitovanje političkih partija, telefonski pozivi i slanje SMS poruka, kao i to da se na izbornom spisku nalaze pokojnici, ali i ljudi koji žive na nepostojećim adresama. U nekim gradovima je registrovano da postoje različiti podaci o ukupnom broju zapisanih glasača, a najčešća primedba je to da se mastilo kojim se obeležava palac glasača i treba trajati najmanje 24 časa, briše veoma lako sa običnom vlažnom maramicom.\nDrugi krug presedničkih izbora se održava 27. aprila, zajedno sa vanrednim parlamentarnim izborima. Pobediće onaj kandidat koji osvoji većinu glasova od onih koji su izašli na glasanje, pod uslovom da je odziv najmanje 40 posto.\nIvanov i Pendarovski u drugom krugu predsedničkih izbora


29. November, 14:48\nUhapšena majka Milana Kneževića,vrijeđala policajce dok su pretresali kuću 0 Podijeli Podijeli na facebook Podijeli na twitter Podijeli na viber Pošalji na mail\n31.01.2020. / 09:20\nRatka Knežević, majka poslanika i jednog od lidera Demokratskog fronta Milana Kneževića, uhapšena je jutros nakon što je policija pretresla njihovu porodičnu kuću!\nKako je saopšteno iz Uprave policije, majka Milana Kneževića je omalovažavala i vrijeđala policajce koju su obavljali pretres kuće, zbog čega je privedena u CB Podgorica.\nKako je saopšteno iz policije pretresi su izvršeni na 17 lokacija u Podgorici, a privedeno je 16 osoba.\n"R.K. je lišena slobode zbog počinjenog prekršaja iz člana 11 Zakona o javnom redu i miru i biće u zakonskom roku privedena na saslušanje kod nadležnog sudije za prekšaje. U toku je kriminalistička obrada svih dovedenih lica, a u saradnji sa nadležnim državnim organima sva lica za koja se steknu uslovi prekršajne ili krivične odgovornosti biće procesuirana u skladu sa zakonom", istakli su u Upravi policije.\nPolicija je prilikom preduzimanja ovih radnji pronašla i privremeno oduzela oružje u ilegalnom posjedu pušku i dva pištolja, određenu količinu municije, sredstava komunikacije i druge stvari i predmete.\nKako mediji prenose policija je uhapsila i Kneževićevog brata od strica Gorana Kneževića.\nMilan Knežević je Vijestima rekao da se nalazi u Beogradu i da se upravo vraća u Crnu Goru.\nFotografije i video snimke nakon hapšenja i pretresa porodične kuće možete pogledati OVDJE.\nhapšenje Milan Knežević Demokratski front


Tanjug 17. maja 2021. 07:56\nPEKING – Rast kineske fabričke proizvodnje je usporio u aprilu, a promet u maloprodaji je podbacio u odnosu na očekivanja, dok zvaničnici upozoravaju na nove probleme koji utiču na oporavak druge po veličini svetske ekonomije.\nMada kineski izvoznici beleže snažnu potražnju, uska grla u lancima snabdevanja i rast cena sirovina pritiskaju proizvodnju i usporavaju ekonomski oporavak od prošlogodišnjeg pada izazvanog kovidom-19.\nFabrička proizvodnja je u aprilu porasla za 9,8 posto u odnosu na godinu dana ranije, što je manje nego u martu kada je porast iznosio 14,1 procenat, prema današnjim podacima Državnog zavoda za statistiku (NBS), prenosi Rojters.\nTrgovina na malo je prošlog meseca povećana za 17,7 odsto, znatno slabije u poređenju sa 34,2 procenta u martu.\nPortparol NBS Fu Lingui izjavio je da, iako je kineska privreda u aprilu nastavila dalji napredak, pojavljuju se i novi problemi, apostrofirajući rast svetskih cena sirovina.\n„Kompanijama generalno, porast cena odgovara za povećanje korporativne produktivnosti, ali ne treba smetnuti s uma pritisak koji poskupljenja imaju na prerađivačke industrije“, rekao je Fu na brifingu za novinare u Pekingu.\nInflacija fabričkih cena je dostigla u aprilu najviši nivo od oktobra 2017. To bi moglo dodatno da se pojača u drugom i trećem kvartalu, upozorila je prošle nedelje centralna banka.\nU fabričkom sektoru, rast proizvodnje motornih vozila je naglo ukočio na 6,8 odsto sa 69,8 procenata usled akutne nestašice poluprovodnika.\nIpak, Kina je u prvom kvartalu 2021. ostvarila rast bruto domaćeg proizvoda od rekordnih 18,3 posto, a mnogi ekonomisti predviđaju da će u tekućoj godini ekonomska ekspanzija premašiti 8,0 procenata.\nZaposleni u španskim bankama sutra u štrajku?


Srebro za Janka Mladenovića u Nišu - Glas Zaječara\nHome Sport Srebro za Janka Mladenovića u Nišu\nTalentovani teniser iz Zaječara, Janko Mladenović nastavlja da beleži odlične rezultate na turnirima širom Srbije. Minulog vikenda, član Teniskog kluba “AS Timok” osvojio je drugo mesto i srebrnu medalju na Otvorenom prvenstvu Niša za igrače do 12 godina, piše Glassporta.rs.\nOrganizator turnira iz kalendara Teniskog saveza istočne Srbije bio je Teniski klub “Radnički”, a Mladenović je poražen u finalu od Radovana Petrovića, člana Teniske akademije “Živković” iz Niša posle velike borbe rezultatom 1:2. Po setovima je bilo 1:6, 6:1 i 6:7 u taj-brejku trećeg seta (5:7).\nSjajno je i ovo takmičenje otvorio zaječarski teniser, a kruna dobre igre bilo je polufinale gde je savladan Makedonac Darjan Panovski sa 2:0 (6:0, 6:0). Ipak, u finalu je posle skoro dva i po sata igre do titule došao Petrović, koji se na taj način revanširao Mladenoviću za poraz od pre samo dve nedelje, kada je Zaječarac slavio sa rutinskih 6:1, 6:3.\nSledeći turnir je na programu u Zaječaru 17. jula, na terenima “Eurocluba” na Kraljevici, kada će Janko Mladenović ponovo nastupiti u konkurenciji tenisera do 12 godina.\nPrethodni tekstPošta Srbije: Počinje prijavljivanje za novih 30.000 vaučera za odmor u Srbiji\nNaredni tekstU utorak bez struje jedna ulica i zgrada u Naselju „Kraljevica“


ponedeljak, 06 decembar 2010 07:01\nFudbaleri Srbije protekle nedelje nisu ostavili preterano dobar utisak u svojim klubovima, ali se nekoliko imena ipak izdvojilo.\nNa prvom mestu je Nikola Žigić koji je rešio gradski derbi Birmingema, a zatim nekoliko dana kasnije i upisao asistenciju.\nGolove su namestili i Miralem Sulejmani i Nemanja Matić, a dobra vest je i to što Dragan Mrđa ne posustaje u Švajcarskoj...\nEngleska: Žigić heroj, Lanetov gol u Evropi\nKako se bliži prelazni rok, tako će se ime Milana Jovanovića sve češće pojavljivati u medijima. Reprezentativac Srbije je tokom nedelje odveo Liverpul u drugu fazu Lige Evrope lepim pogotkom glavom, odigrao je solidnih 79 minuta protiv Steaue, ali je i dalje otvoreno pitanje koliko mu je to pomoglo u poboljšanju statusa u ekipi.\nUkoliko mu Roj Hodžson ukaže poverenje u ponedeljak uveče na utakmici sa Aston vilom, moguće je da će se nešto promeniti. U suprotnom, njegov agent je najavio nešto o čemu su već pričali "dobro obavešteni izvori sa Enfilda" - promenu sredine. Od povratka u Belgiju očigledno nema ništa, a ponude su stigle iz Španije, Nemačke i Holandije.\nSvoj status iz utakmice u utakmicu učvršćuje Nikola Žigić, koji je iako je startovao na klupi ostavio dobar utisak na utakmici Birmingema sa Totenhemom (1:1). Visoki napadač je ušao u 60. minutu, a devet minuta pre kraja meča je asistirao Gardneru za izjednačujući pogodak.\nMnogo upečatljiviji je Žigić bio nekoliko dana ranije u tradicionalno vrelom gradskom derbiju sa Aston vilom u okviru Liga kupa. Reprezentativcu Srbije je poništen jedan pogodak, ali je on uz malo sreće ponovo zatresao mrežu ljutih rivala u 84. minutu za 2:1 i pravu ludnicu na stadionu. Navijači su uleteli na teren, a Žigić je postao pravi heroj "plavog" dela Birmingema.\nSlavilo se i u "plavom" delu Mančestera. Siti je u Ligi Evrope savladao Salcburg sa 3:0, a u Premijer ligi je odigrao relativno bledih, ali sasvim dovoljnih 1:0 sa Boltonom. Aleksandar Kolarov je meč u LE presedeo na klupi, dok je u Premijer ligi bio prilično raspoložen, ali i neoprezan pa je u 79. minutu morao van igre zbog drugog žutog kartona.\n"Plavi" deo Londona je zato u krizi. Čelsi je odigrao i četvrti meč bez pobede u prvenstvu, a u nesigurnu igru u remiju sa Evertonom (1:1) se uklopio i Bane Ivanović, koji je odradio svojih standardnih 90 minuta.\nCeo meč je odigrao i Nenad Milijaš, koji nije mnogo pomogao Vulverhemptonu na gostovanju raspoloženom Blekburnu - 3:0.\nNemanja Vidić je ove nedelje odmarao, jer je meč Mančester junajteda sa Blekpulom odložen zbog snega.\nItalija: Stanković lakše povređen, Krasić ispao iz Evrope\nInterov bljesak prošle nedelje bio je privremen jer je Lacio vratio aktuelnog šampiona u surovu realnost pobedom od 3:1.\nRimljani su pred svojom publikom bili potpuno dominantni i lako su došli do trijumfa, a da stvari budu još gore po trenera Rafu Beniteza pobrinula se i činjenica da je Dejan Stanković u 36. minutu morao da izađe iz igre zbog povrede.\nIpak, kapiten reprezentacije Srbije propustiće samo duel sa Verderom u Ligi šampiona i biće spreman za Svetsko klupsko prvenstvo koje je na programu za dve nedelje.\nMiloš Krasić je došao iz hladne Rusije u Juventus, ali ni šest godina u Moskvi nije pomoglo reprezentativcu Srbije da se navikne na polarne uslove koji su vladali u Poznanju kada je „Stara dama“ u Ligi Evrope remizirala sa Lehom i time završila takmičenje u Evropi iako na pet mečeva u grupi nisu poraženi.\nIpak, „bjankoneri“ su se iskupili u Seriji A gde su Kataniji naneli prvi poraz na domaćem terenu – 3:1. Krasić je na terenu proveo 90 minuta, a da je imao malo sreće i koncentracije verovatno bi dobru partiju krunisao pogotkom. Juventus je ovom pobedom došao na treće mesto u Seriji A i produžio je seriju nepobedivosti u svim takmičenjima na 15 utakmica.\nFiorentina je protiv Kaljarija nastavila sa dobrim igrama na svom stadionu i relativno lako je došla do nove pobede od 1:0. Siniša Mihajlović je u startnu postavu uvrstio Adema Ljajića koji je propustio dve solidne prilike da pogodi mrežu za 87 minuta na terenu, a mesto na klupi izgubili su Nikola Gulan i Vlada Avramov.\nNovi trener Đenove Davide Balardini ne žuri sa povratkom Boška Jankovića na teren. Ofanzivac „grifona“ gledao je sa klupe preokret i pobedu svog tima na gostovanju Lećeu, dok Nenada Tomovića nije bilo u protokolu.\nIsta sudbina zadesila je naravno i Dušana Bastu čiji je Udineze poražen od Parme sa 2:1, a u prvih 18 nije bilo ni Ivana Radovanovića. Bolonja je slavila na gostovanju Ćezeni sa 2:0, a srpski vezista otkako je primio poziv Vladimira Petrovića Pižona za prijateljski meč sa Bugarskom kao da je izgubio poverenje trenera Alberta Malezanija.\nNemačka: Borusija jesenji šampion, Subotić pred suspenzijom\nKao i obično Neven Subotić bio je najstandardniji internacionalac u Nemačkoj nakon što je prošle nedelje igrao po 90 minuta za Borusiju u Ligi Evrope i u Bundesligi gde su upisane važne pobede. “Milioneri” su sredinom nedelje dobili Karpate sa 3:0 i za plasman u 1/16 finala igraće sa Seviljom u poslednjem kolu, dok je za vikend na red došlo uvek vruće gostovanje u Nirnbergu.\nMeđutim, glatka pobeda od 2:0 golovima Subotićevog kolege iz odbrane Matsa Humelsa i poljskog reprezentatica Roberta Levandovskog bilas je dovoljna Borusiji da overi jesenju titulu dva kola pre kraja i pobegne Majncu okruglo deset bodova.\nJedina nevolja u meču sa Nirnbergom što se tiče Subotića je što je na meču protiv Nirnberga za 90 minuta zaradio četvrti žuti karton u sezoni pa bi u narednim mečevima trebalo da se sačuva suspenzije. Subotićevi problemi su ipak su mačji kašalj za preostale reprezentativce u Bundesligi.\nZdravko Kuzmanović igrao je poslednjih 12 minuta za Štutgart koji je ostao bez pobede i na četvrtom uzastopnom meču u ligi nakon što je jedan bod sa Mercedes arene kući ponela ekipa Hofenhajma - 1:1.\nKuzmanović je zato odigrao svih 90 minuta za Štutgart u porazu od Jang bojsa u Ligi Evrope, a prema ocenama Kikera bio je jedan od najslabijih pojedinaca u ekipi koja je u izgubila u zavejanom Bernu sa 4:2, iako je 20 minuta pre kraja vodila sa 2:1. Treba imati na umu da Štutgartu pobeda nije bila potrebna na ovom susretu, a Kuzmanović je u prethodnih desetak dana i česta "žvaka" italijanskih medija koji ga uoči novogodišnjih praznika od ponedeljka do srede šalju u Napoli, a od četvrtka do nedelje u Đenovu.\nZa to vreme, Gojko Kačar iz krajnje opravdanih razloga nije mogao da se nađe u Hamburgovom transportu za Frajburg. Srpski reprezentativac je još uvek povređen, a da se učestale posete fudbalera HSV-a ambulanti itekako obijaju fanovima o glavu dokazao je i poraz bivših šampiona u Frajburgu koji je slavio sa 1:0.\nU “cvajti” su minulog vikenda posle dužeg vremena meč počeli i izavršili svi članovi Minhena 1860. Đorđe Rakić, Antonio Rukavina i Aleksandar Ignjovski dali su fin dopirnos pobedi nad Hertom od 1:0 i posle sedme pobede u ligi zaostaju isto toliko bodova za vodećim Aueom.\nRanisav Jovanović igrao je do 60. minuta za Fortunu koja je na svom terenu pobedila Karlsrue sa 1:0, dok je Danijel Aleksić sedeo na klupi Grojtera koji je kao gost pobedio Arminiju sa visokih 4:1.\nKonačno, kapiten Duizburga Srđan Baljak je odigrao svih 90 minuta za Duizburg, ali ove sezone najefikasniji Srbin u Nemačkoj nije uspeo da zatrese mrežu, dok su "zebre" neočekivano izgubile od Frankfurta kod kuće rezultatom 3:1.\nŠpanija: Lekić igrao pola sata protiv Barse\nSrpski internacionalci ni ove nedelje nisu mogli da ostave pozitivan utisak u španskoj Primeri.\nSevilja je nastavila da posrće bez povređenog Ivice Dragutinovića, koji je i pre poraza rezultatom 1:0 od Viljareala rekao da je ekipa upala u letargiju.\nNa dnu tabele je Saragosa, koja je bez povređenog Ivana Obradovića uspela da osvoji bod na gostovanju Almeriji (1:1).\nOsasuna nije imala šta da traži na utakmici sa Barselonom, koja je protutnjala kroz Pamplonu u režiji Lea Mesija (3:0). Domaćina nije pomogao ulazak Dejana Lekića u 61. minutu igre.\nFrancuska: Povratak Pejčinovića i Kovačevića, Lazarević starter\nNemanja Pejčinović se vratio u tim Nice nakon povrede, a tim sa Azurne obale srušio je Marsej sa 1:0 u 16. kolu francuskog prvenstva. Bivši defanzivac Crvene zvezde kuburio je sa povredom u prethodne tri nedelje, a trener Erik Roj ga je na teren izveo nakon prvog poluvremena.\nNica je uspela da sačuva gol, a aktuelni šampion je pao u nadoknadi vremena nakon šoua Emersea Faea. U domaćem timu Danijel Ljuboja je na terenu proveo 70 minuta, ali bez ozbiljnijeg učinka.\nNa teren se posle duže pauze i sukoba sa bivšim kapitenom Joanom Demontom vratio i Nenad Kovačević. Borbeni vezista je u remiju Lensa i Oksera priliku dobio na poslednjih 15 minuta.\nMesto u startnoj postavi i 90 minuta provedenih na terenu se apsolutno ne dovodi u obzir kada je Milan Biševac u pitanju. Srpski defanzivac se ponovo praznih ruku vraća u Valensijen jer je istoimeni tim poražen na gostovanju Sošou sa 2:1.\nIznenađujuće mesto u startnoj postavi zauzeo je Branko Lazarević u timu Kaena. Bivši fudbaler Vojvodine i OFK Beograda odigrao je svih 90 minuta na gostovanju Tuluzu i porazu od 1:0, a za to vreme uspeo je da dobije i žuti karton.\nBio je to prvi nastup Lazarevića ove sezone iako ga na poslednja dva meča nije bilo ni u protokolu.\nMonpelje je poražen od Liona sa 2:1, a Nenada Džodića ni ovog puta nije bilo u protokolu domaćina, dok je Vujadin Savić standardno grejao klupu Bordoa koji je podelio bodove sa Sent Etjenom – 2:2.\nU drugoj ligi Nant je u poslednjim minutima poražen od Istra sa 2:1, a Filip Đorđević je kao i prošle nedelje ponovo teren napustio petnaestak minuta pre kraja.\nHolandija: Asistencije Sulejmanija i Matića\nGroningen je zauzeo sjajno treće mesto posle ubedljive pobede nad Viteseom rezultatom 4:1. Dušan Tadić je odigrao veoma dobro celu utakmicu, ali ovog puta nije uspeo da spakuje nijedan od četiri pogotka svog tima. Na drugoj strani to je pošlo za rukom Nemanji Matiću, koji je odradio svojih standardnih 90 minuta, kao i Slobodan Rajković, koji je zaradio žuti karton.\nSkok na tabeli "zelenima" omogućio je novi kiks Ajaksa, koji je odigrao samo 1:1 sa ekipom NEC-a. Miralem Sulejmani je odigrao svih 90 minuta, pogodio je stativu, a zatim je u 76. minutu je asistirao Midu za vodeći pogodak "kopljanika". Ipak, slavlje je trajalo samo stotinjak sekundi, koliko je bilo potrebno gostima da izjednače i postave konačan rezultat.\nFilip Đuričić je sa klupe odgledao poraz Herenvena od Utrehta - 2:1.\nRusija: Tošić strelac u Ligi Evrope, CSKA i Zenit 5/5\nKao što je dobro poznato, rusko prvenstvo je završeno, ali su tamošnji klubovi imali obaveze u Ligi Evrope dok su sredinom nedelje CSKA i Zenit potvrdili ranije obezbeđeni plasman u 1/16 finala.\nCSKA je petu pobedu u svojoj grupi upisao protiv Lozane koja je u Moskvi dobila pet golova u mrežu, a konačan rezultat od 3:0 posle prvih 45 minuta postavio je Zoran Tošić. Nekadašnji fudbaler Kelna igrao je do 75. minuta, a pogodak koji je postigao bio je njegov prvi u LE i ukupno četvrti u sezoni koja će za CSKA trajati koliko i priča u ovogodišnjem evro takmičenju.\nIsta priča je i sa prvakom Rusije Zenitom koji je slično rivalima iz Moskve posle pet kola u Evropi upisao isto toliko pobeda. Poslednja je stigla u duelu protiv Anderlehta na stadionu Petrovski, a trijumf od 3:1 sa klupe je posmatrao Danko Lazović, dok je Aleksandar Luković uz zarađeni žuti karton igru napustio desetak minuta pre kraja.\nGrčka: Pantelić odigrao poslednjih 26 minuta\nOlimpijakos je nastavio trku i grčkom prvenstvu sa Panatinaikosom minimalnom pobedom na gostovanju Kavali u kojoj je Marko Pantelić odigrao poslednjih 26 minuta. Jedini gol na meču postignut je dvadestak minuta pre ulaska srpskog internacionalca. Vladimir Ivić je odigrao sat vremena u pobedi PAOK-a nad Larisom (2:1).\nOstali: Mrđa strelac, Ergić razmrdao Bursu\nDragan Mrđa je nastavio sa dobrim igrama u dresu švajcarskog Siona, pa je golom u 90. minutu potvrdio pobedu svoje ekipe nad Grashopersom (2:0). Golman Genta Bojan Jorgačević je ovog vikenda sačuvao mrežu u Belgiji, a njegovi napadači nisu štedeli Eupen - 3:0. Nešto ranije, reprezentativni golman Srbije je bio siguran i u Ligi Evrope protiv Levskog.\nU turskoj je Bursa nastavila trku za Trabzonom i održala razliku od pet bodova pobedom nad Kajzerijem rezultatom 2:0. Golovi su postignuti u samom finišu, tek kada je ekipu razbudio ulazak Ivana Ergića. On je ušao u igru u 75. minutu i tako se na terenu pridružio zemljaku Milanu Stepanovu koji je odradio svih 90 minuta.\nNa Kipru je Omonija Dušana Bajevića prišla APOEL-u na pet bodova razlike zahvaljujući kiksu ekipe Ivana Jovanovića i Nenada Mirosavljevića u duelu sa AEL-om (2:2). Omonija je to iskoristila pobedivši rezultatom 3:1 Apolon, za koji ovog puta gol nije postigao Miljan Mrdaković.\nBojan Jorgačević (Gent) LE: svih 90, sačuvao mrežu/svih 90, sačuvao mrežu\nNemanja Vidić (Mančester junajted) /\nNeven Subotić (Dortmund) svih 90, žuti karton\nAleksandar Luković (Zenit) do 80. minuta, žuti karton\nSlobodan Rajković (Vitese) svih 90, žuti karton\nAleksandar Kolarov (Mančester siti) do 79. minuta, dva žuta kartona\nZoran Tošić (CSKA Moskva) do 75. minuta, gol\nAdem Ljajić (Fiorentina) do 87. minuta\nIvan Radovanović (Bolonja) /\nMiralem Sulejmani (Ajaks) svih 90, asistencija\nNikola Žigić (Birmingem) svih 90, gol / od 63. minuta\nDragan Mrđa (Sion) svih 90, gol


U Indoneziji se inficirili sa već korišćenim štapićima za testiranje na corona virus\nNa indonežanskom ostrvu Sumatri navodno su zaposleni u državnoj firmi prali, prepakirali i ponovo koristili štapiće za testove corona antigena koji su već bili korišćeni. Portparol lokalne policije Hadi Wahyudi je rekao u sredu da je pet osoba privedeno i uhapšeno na severu ostrva. Rečeno je da su radili za firmu "Kimia Farma" koja je bila zadužena za testiranje na aerodromu u glavnom gradu Medanu.\nCovid test na indonežanskom ostrvu Sumatri\nUhapšene osobe su navodno od decembra više puta puštale u promet već korišćene pamučne štapiće.\nOsumnjičenima, ako budu proglašeni krivima za kršenje zdravstvenih i potrošačkih zakona, preti kazna od šest godina zatvora. Navodi se da su zarađivali skoro 2000 evra dnevno primoravajući putnike da plaćaju već korištene štapiće za testiranje.\nU Indoneziji svi putnici moraju proći negativan test pre ulaska u avion. Prevara je izašla na videlo u aprilu kada se policajac prerušen u putnika i sam testirao na aerodromu i tako otkrio prevaru. Još se istražuje jesu li se ljudi zarazili virusom putem štapića i jesu li postojali lažni rezultati ispitivanja.


Srbijagas | Novosti.rs\nZORANA NE ODUSTAJE: Energetske kompanije i AERS se povukli iz resornih radnih tela, ministarka “gura” propise koji mogu da dovedu do raspada\nMINISTARKA energetike Zorana Mihajlović ne odustaje od namere da izdejstvuje donošenje propisa koji ugrožavaju naš elektroenergetski sistem i da time uruši jedan od glavnih stubova nacionalne bezbednosti.\n05. 02. 2022. u 11:00\nKAKAV SMO TO "SVET": Jedna od nas ne brine o interesu naše države, iako je plaćena za to!\nZbog ministarkine ljubavi prema stranim firmama, EPS ne sme da pomisli da bi mogao da gradi vetropark u okolini Subotice, pogotovo ne "Đerdap 3".\n05. 02. 2022. u 09:00\nPRILIKOM akcidenta u Bugarskoj, koji je uticao i na sistem daljinskog grejanja u Novom Sadu, zahvaljujući podršci države, odnosno ''Srbija gasa'' stanje je normalizovano već u popodnevnim časovima, te korisnici usluga JKP ''Novosadska toplana'' nisu trpeli – rekao je gradonačelnik Novog Sada Miloš Vučević nakon obilaska postrojenja daljinskog grejanja u toplotnom području toplana ''Jug''.\nEKIPE za vanredne situacije kompanije „Bulgartransgaz“ nastavljaju sa radovima na popravci cevi na Transbalkanskom gasovodu, a očekuje se da će isporuke gasa u pravcu Srbije biti obnovljene noćas, saopštio je izvršni direktor kompanije „Bulgartransgaz“ Vladimir Malinov.\nGRADONAČELNIK VUČEVIĆ: Grejanje u Novom Sadu je potpuno normalizovano\nMILOŠ Vučević, gradonačelnik Novog Sada, je povodom najnovije situacije sa gasom usled havarije u Bugarskoj rekao da je grejanje u vojvođanskoj prestonici normalizovano.\n02. 11. 2021. u 09:07\nNOVE količine gasa za BiH nakon havarije na gasovodu u Bugarskoj obezbeđene su jer su otvoreni ventili u Zvorniku, zahvaljujući kompaniji Srbijagas, saopšteno je večeras iz Vlade Kantona Sarajevo.\nDODATNE količine gasa, koje je Srbija interventno nabavila zbog kvara na gasovodu u Bugarskoj, krenule su iz Mađarske u 14 sati i u potpunosti je od 16 sati normalizovano snabdevanje gasom u Srbiji, izjavio je za Tanjug generalni direktor Srbijagasa Dušan Bajatović.\nJAVNO preduzeće "Srbijagas" je zbog pucanja cevi u kompresorskoj stanici na gasovodu u Bugarskoj i prekida isporuke tog energenta Srbiji, interventno uvezlo pet miliona kubnih metara gasa iz Mađarske, izjavio je generalni direktor Dušan Bajatović dodajući da će od 16 časova biti stabilizovani svi sistemi u snabdevanju gaasom u Srbiji.\nSTABILIZACIJA OD 16 SATI: Interventno uvezeno 5mln kubika gasa\n01. 11. 2021. u 11:52\nGASNE “IGRARIJE”: Srbija ne brine kako će pregurati zimu, jer je sledila svoje interese i obezbedila povoljno snabdevanje\nKakva bi bila pozicija naše zemlje da je poklekla pod pritiscima i uvela sankcije Moskvi?\n06. 10. 2021. u 10:53\nJAGODINA BEZ GASA: Radovi “zavrnuli” dotok, normalizacija isporuke tek u sredu uveče\nKAKO je potrošače prirodnog gasa u Jagodini obavestila Služba za odnose sa javnošću “Srbijagasa”, danas i sutra sve do 20 sati neće biti isporuke gasa zbog izvođenja radova.\n05. 10. 2021. u 20:19\nPOREMEĆAJI U ISPORUCI GASA: U četvrtak radovi na gasovodu u Kruševcu\nZBOG rekonstrukcije dela distributivnog gasovoda u naselju Dedina u Kruševcu u krugu fabrike “Henkel”, sutra od 8 do 20 sati doći će do kratkotrajnog poremećaja u isporuci prirodnog gasa, predočavaju u JP “Srbijagas”.\n22. 09. 2021. u 15:39\nGRAĐANIMA ISTA CENA GASA I SLEDEĆE SEZONE: Poremećaj na evropskom tržištu doveo do poskupljenja plavog energenta\nCENA gasa za građane u Srbiji ostaje ista do kraja sledeće sezone, uprkos poskupljenju ovog energenta na evropskom tržištu kakvog nije bilo od 2008. godine.\n19. 08. 2021. u 10:24


Srpska lista: Reagovati na zveckanje oružjem iz Prištine - Sputnjik Srbija\n22:37 10.06.2018 Preuzmite kraći link\nSrpska lista je danas saopštila da očekuje reagovanje međunarodne zajednice na zveckanje oružjem političkih predstavnika kosmetskih Albanaca i odbacila je tvrdnje da Srbi na Kosovu i Metohiji podržavaju formiranje takozvane „vojske Kosova“.\n„U nesposobnosti da svim građanima na Kosovu i Metohiji obezbede bolje uslove za život, politički predstavnici kosmetskih Albanaca građanima nude ratne i separatističke priče“, navodi se u saopštenju.\n„Tako su danas izjavili kako za Prištinu rat sa Srbima nije završen, na šta očekujemo najhitniju reakciju međunarodne zajednice“, napominje Srpska lista i ističe da je zveckanje oružjem više nego opasno za mir i bezbednost svih na Balkanu.\n„Još jednom ponavljamo da Srpska lista nikada neće dati podršku za formiranje takve kvazivojske, koja je protivna Rezoluciji 1244 Saveta bezbednosti Ujedinjenih nacija i Kumanovskom vojno-tehničkom sporazumu, ali pre svega interesima i bezbednosti srpskog naroda i države Srbije“, napominje se u saopštenju.\nSrpska lista podseća „one koji to žele da zaborave“ da Kumanovski sporazum ne predviđa formiranje nikakve nove vojske na teritoriji KiM, gde jedine vojne snage mogu biti Kfor i do hiljadu pripadnika Vojske Srbije, uz saglasnost Kfora.


SARAJEVO, Predstavnički dom Parlamentarne skupštine BiH na sjednici zakazanoj za 15. januar razmatraće u drugom čitanju Prijedlog zakona o carinskoj politici u BiH čiji je cilj usklađivanje sa carinskim propisima EU, čime će biti stvoreni uslovi za brzo, efikasno i dosljedno provođenje evropskih carinskih pravila u praksi.\nTo je i jedna od obaveza preuzetih Sporazumom o stabilizaciji i pridruživanju.\nPrema Prijedlogu zakona, Spoljnotrgovinska komora BiH nadležna je za izdavanje dokaza o nepreferencijalnom porijeklu robe, a Ministarstvo spoljne trgovine i ekonomskih odnosa biće nadležno za naknadnu kontrolu izdatih dokaza o nepreferencijalnom porijeklu.\nPosebnim propisom koji donosi Savjet ministara BiH regulisaće se sva pitanja u vezi sa nepreferencijalnim porijeklom robe.\nNa predloženom dnevnom redu je i Prijedlog zakona o izmjenama i dopunama Zakona o platama i drugim naknadama u sudskim i tužilačkim institucijama na nivou BiH u drugom čitanju, čiji je predlagač Savjet ministara BiH, a kojim se provodi odluka Ustavnog suda BiH i uvode naknade za ishranu tokom rada, prevoz s posla i na posao, troškove smještaja i odvojenog života, u skladu sa odredbama Zakona o platama i naknadama u institucijama BiH i pratećim podzakonskim aktima.\nPrema zakonu, sudije i tužioci imaju pravo na neto naknadu za godišnji odmor u iznosu od 50 odsto od svoje osnovne mjesečne plate.\nPred poslanicima će se u drugom čitanju naći i Prijedlog zakona o obligacionim odnosima u civilnom vazduhoplovstvu BiH, koji je predložio Ministarstvo komunikacija i transporta s ciljem usklađivanja ove oblasti sa evropskom legislativom.\nUsvajanjem ovog zakona BiH će ispuniti još jedan od ključnih uslova iz Multilateralnog sporazuma o uspostavljanju zajedničke evropske vazduhoplovne oblasti.\nPrijedlogom zakona regulišu se obligaciono-pravni odnosi u vezi sa međunarodnim avionskim prevozom putnika, prtljaga i tereta, kao i proizvoljnim avioprevozom koji vrši vazdušni operator.\nNa dnevnom redu je i Prijedlog zakona o izmjenama i dopunama Zakona o vazduhoplovstvu BiH, čiji je predlagač poslanik SDP-a Mirsad Mešić, kao i Prijedlog rezolucije o Sutorini, koji je predložio takođe poslanik SDP-a Denis Bećirović.\nBećirović traži da Predstavnički dom ocijeni neprihvatljivim, neutemeljenim i štetnim Prijedlog ugovora o granici između BiH i Crne Gore koji je utvrdio Savjet ministara BiH početkom novembra 2014. godine, a prema kojem bi Sutorina trebalo, voljom organa BiH, trajno da ostane u sastavu Crne Gore.\nNa dnevnom redu je i Prijedlog odluke o usvajanju Okvirne saobraćajne politike BiH za period od 2014. do 2020. godine, materijal Savjeta ministara BiH i Izvještaj o radu Upravnog odbora Izvozno-kreditne agencije BiH za 2013. godinu.\nSjednica Predstavničkog doma počinje u 10.00 časova. Srna\nTagovi: bihministarstvaparlamentposlanicisavjet ministara


PETROVIĆ: Ulaganjem u obnovljive izvore sačuvati najnižu cijenu električne energije u regionu – ЕРС\n28. маја 2021. in Novosti\n“Cilj Elektroprivrede Republike Srpske i Vlade Republike Srpske je što hitnije ulaganje u izgradnju objekata iz obnovljivih izvora energije jer ćemo na taj način sačuvati najnižu cijenu električne energije za domaćinstva u Republici Srpskoj”, izjavio je Luka Petrović, generalni direktor Elektroprivrede Republike Srpske.\nOn je precizirao da je 40 odsto proizvodnje MH ERS iz obnovljivih izvora energije, a da je cilj da se u narednom periodu taj procenat poveća na 60 odsto i zbog toga je ključna izgradnja objekata HE Dabar, HE Buk Bijela, HE Bistrica, Solarna elektrana Trebinje i vjetro park Hrgud.\nPetrović je naglasio sa Republika Srpska ima ogromne vodene potencijale i velike potencijale za razvoj objekata iz vjetro i energije sunca.\nGeneralni direktor Elektroprivrede pojasnio je da energija vjetra ne spada u upravljive, odnosno stabilne izvore energije i da njeno balansiranje košta investitora zbog čega se MH ERS opredijelio prvenstveno za izgradnju hidro elektrana i solarnih elektrana.\n“Do sada smo razvili 247 megavata solarnih projekata Trebinje – Ljubinje koji će sa projektima hidroelektrana služiti da prodajemo balansiranj energiju zemljama okruženja”, kazao je Petrović.\nOn je naglasio da 13. jula ove godine Evropska komisija uvodi “border karbon”, odnosno granicu za energiju koja je proizvedena iz termoelektrana.\n“Sve članice EU već plaćaju emisiju ugljendioksida (CO2) koja iznosi 54 evra po megavat satu (54 eur/ 1 MWh) , a mi za sada tu naknadu ne plaćamo i postoji ideja da nekim simboličnim učešćem od oko 5 procenata pokažemo dobru volju da se krećemo ka principima EU i taj novac uložimo u naše projekte iz obnovljivih izvora” , rekao je Petrović.\nOn je naveo da BiH konačno mora da shvati i prihvati da je izgradnja energetskih objekata i konkurisanje na grantove EU od velikog značaja i za Republiku Srpsku i za Federaciju BiH i da pojedinci i institucije na nivou BiH treba da prestanu sa blokadama projekata od opšteg interesa.\n“U BiH treba da shvate da će od ovih projekata, recimo HE BUK Bijela veliku korist imati i Federacija jer će se novac za PDV od prodaje električne energije uplaćivati Bosni i Hercegovini, odnosno i Federaciji BIH”, kazao je Petrović.


Prema nalazima o najgorim oblicima dečjeg rada u svetu za 2017,godinu, naša zemlja je svrstana u grupu zemalja koje su ostvarile „značajan napredak“. Predsednica Saveta za prava deteta Slavica Đukić Dejanović kaže da Srbija ima veoma visok indeks prekinutog detinjstva, a najčešće uzrok tome su veliki broj maloletničkih brakova.\nPeta sednica Saveta za prava deteta kojom je predsedavala ministarka bez portfelja zadužena za demografiju i populacionu politiku Slavica Đukić Dejanović odžana je danas. Na Savetu je predstavljen Nacrt novog Zakona o pravima deteta i zaštitniku prava deteta. Ministarka Đukić Dejanović kaže da je tema bila i eleminacija najgoreg oblika decjeg rada.\n„ Indeks prekinutog detinjstva kod nas jeste prilično visok, znate zemlja prvo mora da se suoči sa tim šta je problem u detekciji razloga otkud indeks prekinutog detinjstva kad nam se čini da gro roditelja tu svoju roditeljsku funkciju realiziju sa puno topline i brige, zaključeno je da je broj maloletničkih brakova i trudnoća razlog za veliki indeks“ kaže Đukić Dejanović\nNa Savetu je predstavljen izveđtaj o radu Međuministarskog operativnog tima za zaštitu dece od nasilja koji je formiran kako bi se uspostavila bolja koordninacija i povezivanje različitih sistema koji su prepoznati kao ključni za zaštitu dece od nasilja. Ministarka Zorana Mihajlović član Saveta za prava detea potvrdila je Koordinaciono telo zajedno sa Unicefom radi na borbi protiv nasilja nad devojčicama.\n„Koordinaciono telo radi sa Unicefom na projektima borbe protiv nasilja nad decom pogotovo kada govorimo o devojčicama, kada govorimo o romkinjama. Borimo se protiv visokog procenta ranih brakova pogotovo romslke populacije“ naglašava Zorana Mihajlović\nMinistarka za demografiju Slavica Đukić Dejanović najavila je da će povodom obeležavanja 20.novembra, Svetskog dana deteta, koji se ove godine obeležava pod sloganom „Plavo za svako dete“, tog dana u plavoj boji biće osvetljeni pojedini objekti u Beogradu. Savet za prava deteta formiran je 2002.godine kao savetodavno telo Vlade Republike Srbije sa zadatkom da inicira i prati sprovođenje mera u oblasti zdravstva, obrozovanja i kulture, akoje se odnose na decu i mlade.\nPotrebno više tolerancije


Areta Frenklin – Amazing Grace je jedinstveni filmski dokument o 48 sati snimanja najuspešnijeg gospel albuma u istoriji. Areta Frenklin >> Pročitaj celu vest na sajtu JUGpress.com << se 1972. na vrhuncu slave u 29. godini vraća korenima da bi u Baptističkoj crkvi svog detinjstva pevala neke od najlepših gospel himni svih vremena. Samo postojanje ovog filma je pravo čudo jer je bilo potrebno čak 45 godina da materijal o ovom jedinstvenom događaju ugleda svetlost dana. Za razliku od istoimenog kultnog albuma gde su neke od muzičkih deonica promenjene i dosnimljene u studiju, u filmu je zabeležena sirova snaga Aretinog originalnog izvođenja i njena neverovatna harizma koja sija sa filmskog platna skoro pola veka kasnije i mami egzaltaciju i suze kao tog davnog vikenda u Los Anđelesu.\nFilmski reditelj Srdan Golubović govorio je o inspiraciji koju pronalazi u književnosti, knjigama koje čita za vreme snimanja filmova, novom ostvarenju "Otac" ..na tribini "Knjige i snimanja" u programu Sajma knjiga u Beogradu...Poznat po ostvarenjima "Apsolutnih 100", "Klopka", "Krugovi", Golubović...


Djeca upoznata sa problematikom bezbjednosti saobraćaja | Trebinje Live\nDjeca upoznata sa problematikom bezbjednosti saobraćaja\nMinistar saobraćaja i veza Republike Srpske Nedeljko Čubrilović prisustvovao je danas u Trebinju predstavljanju preventivno-edukativne kampanje pod nazivom "Vozači, škola je za nas, oprez je za vas", koju su priredili Agencije za bezbjednost saobraćaja i Auto-moto saveza Srpske.\nTim povodom organizovano je predavanje za učenike drugog razreda Osnovne škole "Jova Jovanović Zmaj" u Bregovima, a u narednom periodu predavanja će biti priređena širom Srpske.\nS obzirom na činjenicu da u svijetu godišnje u saobraćaju pogine preko 500.000 djece do 14 godina, ministar Čubrilović je rekao da ovakvih akcija nikada nije dosta, te da se na jedan zanimljiv način saobraćajna problematika približava najmlađim učesnicima u saobraćaju.\n"Ova akcija će se održati u nekoliko škola u Republici Srpskoj u toku septembra, i nadamo se da će ovo biti opšteprihvaćeno, te da će djeca usvojiti neke od preporuka", istakao je Čubrilović, napominjući da je bezbjednost saobraćaja prvenstveno u rukama odraslih ljudi.\nMilija Radović, direktor Agencije za bezbjednost saobraćaja Srpske, je istakao da je odgovornost za bezbjednost djece u saobraćaju na roditeljima, ali i na učiteljima, vozačima i svima onima koji rade u institucijama koje su dužne da obezbijede bezbjednost svih učesnika u saobraćaju.\n"Ova akcija se sprovodi sa ciljem da se poveća bezbjednost djece i da nijedno dijete ne strada u saobraćaju", rekao je Radović.\nU toku prezentacije učenicima je podijeljen udžbenik "Pažljivkova pravila", a u narednom periodu svim učenicima u Srpskoj biće dodijeljen i crtani filma o saobraćaju.\nPoklone, koje je obezbijedila Agencija za bezbjednost saobraćaja iz Beograda, uručio je prof. dr Krsto Lipovac, direktor pomenute Agencije\n"Danas smo započeli jednu od najozbiljnijih igara koju će djeca igrati u toku života, a to je igra u kojoj trebaju da nauče svoje roditelje da budu pošteni i da se pravilno ponašaju u saobraćaju. Da budu pošteni u smislu da ono što im pričaju da to i svojim primjerom pokažu", kazao je Lipovac, dodajući da su djeca veoma dobro edukovana kada je u pitanju saobraćajna problematika.\nOn je napomenuo da se o saobraćaju mora raditi što manje u učionici, a što više u praksi.\nU ovu kampanju, prema riječima Ranka Babića, generalnog sekretara Auto-moto saveza Republike Srpske, svake godine se uključuje sve više i više nadležnih institucija i pojedinaca iz oblasti saobraćaja.\n"Ispod 40 odsto vozača, onih koji su zaduženi da brinu o bezbjednosti svoje djece, ne poštuje saobraćajni znak ograničenja brzine u blizini škola", rekao je Babić, dodajući da se kroz jedan spontani razgovor sa djecom sazna kako im se ponašaju roditelji u saobraćaju.\nU 10.00 sati biće organizovan i seminar u okviru drugog ciklusa obuke službenika jedinica lokalne samouprave na temu "Unapređenje bezbjednosti saobraćaja".


Infostud deo najjače grupacije sajtova za zapošljavanje u regionu Infostud deo najjače grupacije sajtova za zapošljavanje u regionu – Personal magazin\nInfostud deo najjače grupacije sajtova za zapošljavanje u regionu\nNakon što je u martu ove godine međunarodna korporacija Daily Mail and General Trust (DMGT) postala partner Infostuda i suvlasnik 25% ove Internet kompanije, DMGT nastavlja svoje širenje u regionu i ulaže u Bosnu i Hercegovinu. Daily Mail je ovih dana postao partner i najposećenijeg sajta za zapošljavanje u BiH, www.posao.ba, koji sada zajedno sa www.poslovi.infostud.com i hrvatskim sajtom www.moj-posao.net čini regionalnu grupaciju najposećenijih sajtova za zapošljavanje u ovim zemljama.\nUlaganje u posao.ba je u skladu sa strategijom DMGT-a za širenje na različita tržišta Jugoistočne Europe u oblasti Internet poslovanja, posebno u oglašavanju poslova. DMGT je u međuvremenu stekao i 100% vlasništva nad moj-posao.net, vodećim sajtom za zapošljavanje u Hrvatskoj.\nInfostud je i do sada imao regionalnu saradnju sa sajtovima moj-posao.net i posao.ba u pogledu zapošljavanja ljudi iz Srbije, Hrvatske i BiH, a sa ovim širenjem i jačanjem grupacije stručnih sajtova, stvaraju se uslovi za jaču saradnju i podsticanje zapošljavanja u regionu.\nOsim toga, poslovi.infostud.com je član Međunarodnog udruženja sajtova za zapošljavanje (International Association of Employment Web Sites) a njegovi partneri iz regionalne grupacije su članovi EMEA Network, svetskog udruženja sajtova za zapošljavanje s područja Evrope, Bliskog Istoka i Afrike.\nInfostud deo najjače grupacije sajtova za zapošljavanje u regionu was last modified: October 6th, 2008 by Redakcija\nSAGA na Infofestu


Kompanija Huawei pokrenula je Laboratoriju za inovacije u oblasti digitalnih finansija i bezbednosti (Fin²Sec) u Finskoj, u kojoj će se kroz zajedničku saradnju i razvoj proizvoda rešavati izazovi u ovoj oblasti. Cilj inicijative koju pokreće Huawei jeste da olakša i podrži sektor finansijskih usluga u razvoju tehnologije za poboljšanje finansijske stabilnosti korisnika, unapređenje njihovog iskustva i podsticanje lojalnosti.\nKompanija Huawei i njen Centar za istraživanje i razvoj u Finskoj sarađivaće sa istraživačima sa Univerziteta Aalto i Univerziteta u Helsinkiju, kao i sa 15 učesnika u laboratoriji – bankama i fintech kompanijama iz cele Evrope. Ciljevi Fin²Sec-a se fokusiraju na tri ključna područja koja pokreću digitalnu transformaciju. Među njima su mobilna tehnologija za poboljšanje procesa plaćanja i pristupa na bilo kojoj lokaciji; inovacije koje iskustvo čine jednostavnijim i partnerstva koja okupljaju poslovnu, bankarsku, akademsku i tehnološku javnost u procesu razvoja univerzalnih rešenja.\n“Cilj kompanije Huawei je da potrošačima pruži besprekorno AI životno iskustvo, a to znači lak i pogodan pristup finansijskim uslugama“, rekao je Derek Ju, predsednik Huawei Consumer Business Group za Centralnu i Istočnu Evropu, Nordijski region i Kanadu.


Kredit od 30 miliona za podršku kompanijama u Crnoj Gori\nAmbasador EU i šef Delegacije EU u Crnoj Gori, Aivo Orav, pozdravio je podršku EIB-a Crnoj Gori, kao dio šireg paketa podrške EU u odgovoru na Covid-19\n1889 pregleda\t3 komentar(a)\nIlustracija, Foto: Shutterstock, Shutterstock, Shutterstock, Shutterstock, Shutterstock, Shutterstock\nEvropska investiciona banka (EIB) i Erste banka potpisale su ugovor o kreditu od 30 miliona eura kako bi podržale mala i srednja preduzeća i veće kompanije u Crnoj Gori kreditima za obrtna sredstva i investicije.\nIz Erste banke je saopšteno da je to prva tranša kreditnog aranžmana vrijednog 50 miliona eura za koji se Erste banka prijavila EIB-u kao banci Evropske unije (EU).\n“Sredstva će posredstvom Erste banke biti dostupna u formi komercijalnih kredita po povoljnijim uslovima, preduzećima koja posluju u sektorima kao što su turizam, proizvodnja i usluge, a koji su među najpogođenima pandemijom novog koronavirusa”, navodi se u zajedničkom saopštenju EIB-a, Erste banke i Delegacije EU u Crnoj Gori.\nKreditna linija EIB-a biće otvorena i za crnogorski javni sektor, uključujući i lokalne samouprave, za ulaganja u enegetske i zdravstvene infrastrukturne projekte.\n„Ta sredstva će pomoći očuvanju radnih mjesta u crnogorskim preduzećima i umanjiće njihovo finansijsko naprezanje tokom Covid-19 krize obezbjeđujući prijeko potrebnu likvidnost, pa će na taj način unaprijediti otpornost privatnog i javnog sektora u zemlji“, rekli su iz Erste banke.\nCrnogorska preduzeća koja otvaraju prilike za zapošljavanje omladine u okviru Evropske inicijative za zapošljavanje i obuku mladih za Zapadni Balkan (EYET) takođe će moći da iskoriste povoljnosti tih kredita.\nU srednjem roku, kredit će biti potpora Programu ekonomskih reformi (ERP) Crne Gore i pristupanju zemlje EU.\nDirektor EIB-a za Hrvatsku, Sloveniju i Zapadni Balkan, Matteo Rivellini, rekao je da je EIB, kao član Tima Evropa, oslobodio paket od 30 miliona eura promptne podrške crnogorskoj ekonomiji u tenutku kada je takav vid podrške ključan za prevazilaženje izazova koje je donijela pandemija Covid-19.\n“Budući da smo među najvećim stranim ulagačima u Crnoj Gori, drago nam je da naše partnerstvo sa Erste bankom u Crnoj Gori predstavlja podsticaj lokalnim biznisima pomažući im da sačuvaju radna mjesta i podmire potrebe za likvidnošću”, kazao je Rivellini.\nGlavni izvršni direktor Erste banke, Aleksa Lukić, naveo je da su u banci veoma zadovoljni nastavkom i produbljivanjem uspješne saradnje te dvije institucije, što je naročito važno u vremenima koja su izazovna na globalnom nivou.\n“Kroz ovu kreditnu liniju možemo ponuditi našim klijentima dodatna sredstva po povoljnijim uslovima kako bi savladali krizu što je moguće lakše, podmirujući njihove promptne, ali i razvojne potrebe”, ocijenio je Lukić.\nPrema njegovim riječima, tom linijom se potvrđuje posvećenost podršci javnom sektoru kako bi odgovorio na potrebe društva, obezbjeđujući finansiranje investicija u energetsku i zdravstvenu infrastrukturu.\nAmbasador EU i šef Delegacije EU u Crnoj Gori, Aivo Orav, pozdravio je podršku EIB-a Crnoj Gori, kao dio šireg paketa podrške EU u odgovoru na Covid-19.\n“EU podržava Crnu Goru na svim nivoima, odnosno isporukom pouzdanih testova, nabavkom opreme i zaštitnih sredstava za zdravstvene radnike, opredjeljivanjem fondova za dugoročan oporavak usmjerenih na zdravstveni sistem, ekonomiju i biznis, kao i obezbjeđivanjem povoljnih kredita. Nadamo se da će kombinacija instrumenata na efikasan način podržati Crnu Goru na njenom putu ka oporavku nakon ovog virusa”, naveo je Orav.\nOn je dodao da će EU i dalje biti uz Crnu Goru, kao najveći donator, politički i trgovinski partner, pokazujući EU solidarnost na djelu.\nDelegacija EU u Crnoj GoriprivredaekonomijaEUAivo OravEIBEvropska investiciona bankakreditErste banka


Predavanje Veštine prodaje | odgovornoposlovanje.rs\nBeograd, 21. januar 2016. – Forum za odgovorno poslovanje i Smart kolektiv pozivaju vas da se prijavite za učešće na predavanju Veštine prodaje koje će se održati u petak, 29. januara 2016. od 12 do 14h u prostorijama Eurobanke. Pravo na prijavu imaju predstavnici nevladinih organizacija i socijalnih preduzeća.\nNa predavanju će biti reči o osnovama prodaje, prodajnim veštinama i uspešnim metodima prodaje. Učesnici će imati prilike da saznaju više o modelima uspešnog prodajnog nastupa i da dobiju savete za uspešnu prodaju. Deo predavanja biće posvećen osvrtu na pojedinačne delatnosti kojima se bave učesnici predavanja.\nPredavanje se održava u sklopu programa Akademija poslovnih veština za neprofitne organizacije koji realizuju Forum za odgovorno poslovanje i Smart kolektiv uz podršku USAID-a i koji je kreiran sa ciljem da omogući transfer biznis znanja i veština ka organizacijama i socijalnim preduzećima. Trening će održati Saša Šiler, menadžer prodaje, Eurobank Srbija.


Članice Saveta bezbednosti UN za nastavak dijaloga Beograda i Prištine\nSednica Savet bezbednosti UN, ilustrativna fotografija\nSavet bezbednosti UN održao je u Njujorku redovnu sednicu na kojoj je razmatrao izveštaj generalnog sekretara UN Ban Ki Muna o Kosovu. Članice SB-a su pozdravili napredak u normalizaciji odnosa Beograda i Prištine i pozvali obe strane da održe dijalog i nastave sprovođenje Briselskog sporazuma postignutog u aprilu 2013, prenose mediji.\nMinistar spoljnih poslova Srbije Ivica Dačić izrazio je u Njujorku očekivanje da će najkasnije do početka sledeće godine biti formiran specijalni sud pred kojim će biti podignute optužnice protiv lidera OVK osumnjičenih za zločine protiv čovečnosti i ratne zločine.\n„Srbija će kao i do sada učiniti sve da se obezbede dodatni dokazi za trgovinu organima, ali neophodno je da i druge države ulože napor kako bi dokazi o trgovini organima našli put do specijalnog suda“, rekao je Dačić.\nDačić je dodao i da je Srbija čvrsto opredeljena za nastavak dijaloga sa Prištinom na svim nivoima i za primenu do sada postignutih dogovora, dok od EU očekuje da taj dijalog olakšava.\nMinistar spoljnih poslova Kosova Enver Hodžaj rekao je da je Kosovo izrazilo spremnost za nastavak dijaloga sa Srbijom do pune normalizacije odnosa, ali dijalog ne treba da bude beskonačan i treba da bude okončan potpisivanjem medjudržavnog mirovnog sporazuma.\nPovodom izveštaja specijalnog tužioca za zločine na Kosovu Klinta Vilijamsona objavljenog krajem jula, Hodžaj je rekao da kosovske vlasti sarađuju sa Specijalnim timom za istragu navoda o trgovini organima, što, kako je rekao, potvrđuje odluka kosovske skupštine da obrazuje poseban Odbor koji će se baviti ovim pitanjima.\nOn je naveo i da velika međunarodna podrška proglašenju nezavisnosti Kosova, potvrđuje njen legitimitet, dodajući da su kosovske vlasti posvećene nastavku dijaloga s Beogradom.\nPredstavnik Velike Britanije naveo je da ta zemlja pozdravlja kontinuirani napredak Kosova na unutrašnjem i spoljnom planu i da ohrabruje zemlje koje nisu priznale Kosovo da to učine.\nIstakao je i da Velika Britanija pozdravlja posvećenost nove srpske vlade nastavku dijaloga s Prištinom i da je puna implementacija do sada postignutih sporazuma ključna za dalje unapredjenje odnosa Beograda i Prištine.\nReagujući na izlaganje britanskog predstavnika, srpski ministar spoljnih poslova Ivica Dačić je rekao da smatra da je duboko protivno međunarodnom pravu to što predstavnik Velike Britanije poziva druge zemlje da priznaju Kosovo.\nPredstavnik SAD preneo je zadovoljstvo te zemlje povodom prijema Kosova u Venecijansku komisiju i u Savet Evrope. On je takodje preneo pohvale za Beograd i Prištinu povodom dijaloga koji vode uz posredovanje EU, kao i za sprovodjenja Briselskog sporazuma.\nPredstavnici Argentine i Rusije istakli su da Rezoluciju 1244 Saveta bezbednosti UN i dalje smatraju pravnim temeljem za funkcionisanje Kosova.\nPredstavnik Kine rekao je da ta zemlja poštuje suverenitet i teritorijalni integritet Srbije i da izražava ozbiljnu zabrinutost po pitanju Kosova.\nAgencije prenose i da je ministar spoljnih poslova Kosova Enver Hodžaj rekao da je Kosovo zabrinuto zbog ruske agresije u Ukrajini i da on smatra da Rusija sada nije u poziciji da deli lekcije Kosovu o miru, pravdi i stabilnosti. Srpski ministar spoljnih poslova Ivica Dačić je, reagujući na Hodžajeve reči, rekao da je iznenadjen takvim nastupom i da smatra da Kosovo nije u poziciji da bilo kome deli lekcije o poštovanju medjunarodnog prava.


Škoda planira sportski elektro model inspirisan 110 R kupeom - Auto Republika\nČeška marka inspiraciju za budućnost pronalazi u prošlosti.\nŠkoda planira da lansira ni manje ni više nego pet električnih modela do 2025., s tim što se Citigo na struju očekuje početkom 2020. Godinu dana kasnije, Vision E koncept će se materijalizovati u serijski model, a nakon njega će uslediti još jedan krosover i verovatno porodični automobil. Poslednji u najavljenoj EV seriji će biti sportski model.\nKristijan Štrube, glavni Škodin čovek za tehnološki razvoj, rekao je da će čuveni 110 R za zadnje pozicioniranim agregatom dobiti duhovnog naslednika, ali ne sa motorom s unutrašnjim sagorevanjem. Kao i ostala četiri člana elektro porodice i neimenovani sportista će počivati na novoj, fleksibilnoj MEB platformi, posebno namenjenoj električnim modelima.\nUkoliko se pozovemo na spomenuti Vision E koncept, predstavljen u Šangaju, možda možemo da dobijemo prvi uvid u Škodin novi sportski model. Elektrifikovani krosover ima po jedan elektromotor na svakoj osovini, što mu daje postavku pogona na sve točkove. Izlazna snaga iznosi 300 konja, tako da je reč o najsnažnijoj Škodi ikada, mada je, što se serijskih modela tiče, perjanica Superb 2.0 TSI AWD sa 280 ks.\nPrvi elektrifikovani model iz Mlade Boleslave će biti „plug-in“ hibridni Superb, čiji je dolazak potvrđen za 2019. godinu. Nakon njega će uslediti Kodiaq u sličnom maniru.\ntags: EV izdvojeno škoda škoda 110 R\nprevious Volkswagenovo finasiranje fudbalskog kluba VfL Wolfsburg dovedeno u pitanje\nnext Dva atraktivna koncepta na VW-ovoj Worthersee manifestaciji (galerija)


Wiener osiguranje VIG dobitnik priznanja FIPA za najznačajnije strane investitore u BiH - Svijet Osiguranja ;\n“Ovo priznanje nije samo značajno za nas, već i za grupu kojoj pripadamo. Vienna Insurance Group je najveća osiguravajuća grupacija u Centralnoj i Istočnoj Evropi, koja je tijekom posljednjih pet, šest godina intenzivno ulagala u Bosnu i Hercegovinu. Izuzetno nam je drago što je država prepoznala uložene napore, ovo nam predstavlja znak da smo na pravom putu i svakako predstavlja podstrek za daljnji razvoj i rast Wiener osiguranja VIG“, rekao je Šuput ovom prigodom.\nTradicionalna manifestacija “Izbor najznačajnijeg investitora u BiH”, održana je u 18.12.2018. godine u Sarajevu, a Wiener osiguranje je ove godine bila jedina kompanija iz financijskog sektora koja se našla među laureatima.


Stejt department: Pompeo ohrabrio Srbiju da obnovi dijalog sa Kosovom\nIzvor: VOA, 21.Avg.2019, 03:17\nDržavni sekretar SAD Majk Pompeo poručio je tokom susreta sa predsednikom Srbije Aleksandrom Vučićem u Njujorku da ohrabruje Srbiju da se fokusira na strateški cilj - članstvo u EU i da obnovi dijalog sa Kosovom, saopštio je Stejt department. Pompeo i Vučić razgovarali su o bilateralnoj viziji stabilnog, sigurnog i prosperitetnog regiona Zapadnog Balkana i kontinuiranoj podršci SAD na putu Srbije ka Evropskoj uniji. „Sekretar Pompeo je ohrabrio Srbiju da se fokusira na taj strateški cilj ubrzanim sprovođenjem reformi i da obnovi dijalog sa Kosovom o sveobuhvatnoj normalizaciji odnosa koji vodi međusobnom priznanju“, navodi se u saopštenju Stejt departmenta. Pompeo je ponovio da obe strane treba da izbegavaju provokacije koje ometaju proces normalizacije i da se angažuju u duhu kompromisa i fleksibilnosti koji su neophodni da se postigne dogovor i iskoriste potencijali obe zemlje. Državni sekretar SAD je tokom susreta sa Aleksandrom Vučićem pohvalio „snažne veze SAD i Srbije", navodi se u saopštenju Stejt departmenta. Pompeo je ranije na Tviteru objavio fotografiju sa predsednikom Srbije i napisao da će " “Normalizacija odnosa sa Kosovom ojačaće stabilnost i prosperitet za Srbiju, Zapadni Balkan i transatlantsku zajednicu". Pompeo i Vučić sastali su se u Njujorku na radnom ručku organizovanom na marginama sednice Saveta bezbednosti UN o situaciji na Bliskom istoku koji je bio zatvoren za medije. Predsednik Srbije Aleksandar Vučić je u izjavi medijima, posle razgovora sa Majkom Pompeom, rekao da veruje da će Amerika još snažnije želeti, kako se izrazio, na različite načine da se uključi u rešavanje problema u regionu Zapadnog Balkana. “Čini mi se da sam na najkraći i najjednostaviji način zamolio američku administraciju da pokuša, iako je to i do sada činila da, možda još snažnije utiče na kosovsko-metohijske Albance da ukinu takse koje su nam nametnute pre skoro godinu dana. I po tom pitanju nema sumnje da imamo američku podršku jer i oni kao i mi smatraju da je važan nastavak dijaloga i Prištine”, rekao je Vučić. Prema njegovim rečima, Srbija je odmah po ukidanju taksi koje su vlasti u Prištini uvele na proizvode iz Srbije, spremna na nastavak dijaloga sa Kosovom. “Govorio sam o tome da je Srbija spremna, bez obzira na unutrašnju političku agendu i što to nikome ne donosi poene iz vlasti u Srbiji i u centralnoj Srbiji, u svakom trenutku - čim se takse ukinu krene u otvoreni politički dijalog sa Albancima. Nije važna politička cena koja treba da se plati – a ljudi u našoj zemlji imaju prilično nežne uši. Ne vole da slušaju stvari koje imaju veue sa realnošću – već više ono što ima veze sa našim mitovima. Rekao sam da smo spremni da razgovaramo i da dobro razumemo da, ukoliko bi ikada došlo do bilo kakvih rešenja, da ta rešenja neće I ne smeju da budu na zadovoljstvo bilo koje strane. Jer to je dokaz da ta rešenja mogu da opstanu dugoročno”, naveo je predsednik Srbije. Vučić je rekao da je visokom američkom zvaničniku preneo i da se nada da Amerikanci razumeju da od odnosa Srba i Albanaca, koje je označio kao dva najveća naroda na Balkanu, zavisi budućnost tog regiona. “Da što pre nađemo nekakav dogovor za bolju budućnost svih ljudi. Govorio sam i o važnosti zaštite naših sakralnih objekata, crkava i manastira na Kosovu i Metohiji – posebno imajući u vidu poslednje slučajeve koji se na Kosovu događaju”, ukazao je Aleksandar Vučić.\nPogledaj vesti o: Kandidatura Srbije, Nju Jork, Evropska Unija, Autonomna pokrajina Kosovo i Metohija\nBlic: OGLASIO SE I STEJT DEPARTMENT "Pompeo ohrabrio Beograd da obnovi dijalog s Prištinom koji vodi uzajamnom priznanju"\nBeta: Stejt department: Srbija ohrabrena da obnovi dijalog sa Kosovom koji vodi medjusobnom priznanju\nVašington -- Državni sekretar SAD Majk Pompeo je tokom susreta s predsednikom Srbije ohrabrio Srbiju da se fokusira na svoj strateški cilj, članstvo u EU...Takođe, kako stoji u saopštenju Stejt departmenta, Pompeo je rekao i da Srbija treba da se fokusira na to da obnovi dijalog s Prištinom, saopštio...\nPompeova poruka je da se Srbija fokusira na članstvo u EU i obnovu dijaloga sa Kosovom\nDržavni sekretar SAD Majk Pompeo poručio je tokom susreta sa predsednikom Srbije Aleksandrom Vučićem u Njujorku da ohrabruje Srbiju da se fokusira na strateški cilj - članstvo u EU i da obnovi dijalog sa Kosovom, saopštio je Stejt department. Članak Pompeova poruka je da se Srbija fokusira na...\nIzvor: EurActiv Srbija, 21.Avg.2019\nDržavni sekretar SAD Majk Pompeo poručio je tokom susreta sa predsednikom Srbije Aleksandrom Vučićem u Njujorku da ohrabruje Srbiju da se fokusira na strateški cilj - članstvo u EU i da obnovi dijalog sa Kosovom, saopštio je Stejt department. Pompeo i Vučić razgovarali su o bilateralnoj viziji...


Mesi dobio nestvarnu ponudu iz Kine, Barsa uzvraća udarac - Sportska centrala\nMesi dobio nestvarnu ponudu iz Kine, Barsa uzvraća udarac\n16 dec 2016. 15:53\nNajbolji fudbaler Barselone, Lionel Mesi još uvek nije produžio ugovor sa Kataloncima, iako su to već učinila dvojica iz ostatka trija MSN, Brazilac Nejmar i Urugvajac Luis Suarez.\nŽeleći da iskoriste takvu situaciju, Barseloni su se javili, a ko bi drugi nego Kinezi, sa neverovatnom ponudom od 500 miliona evra za omalenog Argentica. Španski mediji tvrde da je u pitanju kineski ligaš Hebei čiji bogati vlasnici ne pitaju za cenu, a spremni su da fudbaleru ponude 100 miliona po sezoni.\nNaravno da Katalonci nisu ni pomišljali da prodaju zvezdu ekipe, ali do sada nisu dobijali ovakve ponude, a nije ni Mesi. Postavlja se pitanje šta će se desiti sa svetskim fudbalom ukoliko Kinezi nastave sa ovakvom praksom dovođenja najvećih fudbalskih imena ne pitajuči za cenu.\nVeć je dogovoren prelazak Karlosa Teveza u Kinu, a u najmnogoljudnijoj zemlji žele i Džona Terija, Džon-Obi Mikela i mnoge druge, koje bi priključili već zavidnoj "kolekciji" poznatih svetskih igrača.\nNa ovakvu vest već su reagovali iz Barselone i najavili da će Mesi produžiti ugovor sa Kataloncima, a kako piše As, zarađivaće 35 miliona po sezoni, čime će postati najplaćeniji igrač svih vremena, pošto Ronaldo u Realu igra za "samo" 25 milona po sezoni. Ako se to obistini, Mesi će do kraja karijere igrati u dresu španskog giganta.\nOčekuje se da u narednim danima prvi čovek Barselone Bartomeu i otac argentinskog fudbalera Horhe, sednu za pregovarački sto i dogovore uslove nove saradnje, godinu i po pre isteka aktuelnog ugovora.


Održan skup ALIMS-a uz podršku kancelarije Svetske zdravstvene organizacije - Аlims\nMapa sajta Kontakt Pomoć Pravila Veličina teksta:\nĆirilica Latinica English\nАlims » Vesti » Održan skup ALIMS-a uz podršku kancelarije Svetske zdravstvene organizacije\nOdštampaj stranu Pošalji na i-mejl\nOdržan skup ALIMS-a uz podršku kancelarije Svetske zdravstvene organizacije\nAgencije za lekove i medicinska sredstva Srbije je 27.12.2013. u Boegradu održala stručni skup „Uloga Agencije za lekove i medicinska sredstva Srbije u obezbeđenju pouzdanih informacija o lekovima i medicinskim sredstvima“. Ovaj skup je realizovan uz podršku Kancelarije Svetske zdravstvene organizacije u Beogradu a bio je namenjen pre svega farmaceutima u državnim i privatnim apotekama, kao i bolničkim apotekama kao i predstavnicima farmaceutske industrije.\nSkup je okupio preko 70 učesnika iz cele Srbije koji su kroz veći broj predavanja eksperata Agencije imali priliku da se edukuju na temu informacija o lekovima kao integralnog dela Nacionalne politike lekova, zatim o indikatorima procene racionalne terapije lekovima, i pokazateljima prometa i potrošnje lekova za upotrebu kako u humanoj tako i u veterinarskoj medicini. Takođe su predstavljena i iskustva u odobravanju oglašavanja lekova i medicinskih sredstava, u proceni inovativnosti lekova i farmakoekonomskih pokazatelja i promotivnih materijala, a odvojeno je vreme i za farmakovigilncu i vigilancu medicinskih sredstava. Predstavljen je i integralni informacioni sistem Agencije, kao i publikacije i internet stranica Agencije, i konačno učesnici su učestvovali i u radionici na temu odobravanja promotivnog materijala.\nOvo je bila prilika da se farmaceutima prenesu informacije o poslovima kojima se Agencija bavi, i pojača saradnja ovih zdravstvenih radnika sa Agencijom, i po ocenama učesnika se ovaj cilj u potpunosti postigao.\nObjavljeno u kategoriji: Vesti\nAgencija za lekove i medicinska sredstva Srbije\nVojvode Stepe 458, 11221 Beograd, Srbija\nFaks +381 11 3951 131, +381 11 3951 147\nPrezentacija: www.alims.gov.rs, Opšti i-mejl: hygia@alims.gov.rs\n© 2005 - 2020 Copyright ALIMS


Savet za Trudnice - Fizička Aktivnost i Koje su vežbe Najbolje?\nKoje su Vežbe Najbolje za Trudnice?\nPrimerena fizička aktivnost u trudnići je blagorodna, koje su vežbe najbolje? Šta je svakako preporučeno? Šta trudnica treba da izbegava?\nPrvo hodanje pa…\nPored hodanja, najbolje su vežbe koje ne zahtevaju „nošenje“ sopstvene težine (sa dodatnim teretom), kao što su plivanje i vožnja sobnog bicikla. Kojim god vidom fizičke aktivnosti trudnica da se bavi (ciljano ili u sklopu svojih svakodnevnih obaveza), preporučeno je da srčana frekvencija bude manja od 85 odsto od maksimalne (220 umanjeno za starost trudnice), a posle petog meseca ne veća od 140 otkucaja u minutu.\nŠta je svakako preporučeno?\nPreporučljivo je da trudnice pohađaju i organizovanu psihofizičku pripremu, kada se uz pomoć terapeuta sprovode ciljane vežbe; vežbe disanja, vežbe koje ojačavaju mišiće trbušnog zida i porođajnog kanala. Preporučuju se takozvane Kegelove vežbe (ojačavanje mišića male karlice čime se smanjuje mogućnost nevoljnog isticanja urina pri napinjanju trbušne muskulature, na primer pri kijanju i kašljanju).\nUkoliko se lekarskim pregledom utvrdi da je trudnoća normalna i žena zdrava, preporučljivo je da se žena bavi vežbanjem, naravno, individualno doziranim, programiranim i kontrolisanim u skladu sa starošću.\nOdavno je poznato da fizička aktivnost doprinosi očuvanju i unapređenju zdravlja trudnica.


Tanka granica između podzemlja i političkog establišmenta / Srbija / zone / home page - Osservatorio Balcani e Caucaso Transeuropa\nTanka granica između podzemlja i političkog establišmenta\nEkspresna smena srpskog policijskog vrha 27.06.2014.\nSrpski premijer i ministar unutrašnjih poslova Ivica Dačić je, kako stvari sada stoje, preživeo čitavu seriju optužbi za povezanost sa ljudima iz podzemlja. “Tajna” je u tome što vladajuća Srpska napredna stranka i njen lider Aleksandar Vučić, najmoćniji čovek u zemlji, u ovom trenutku ne žele pad vlade\n21.02.2013. - Dragan Janjić Beograd\nSrpski premijer i ministar unutrašnjih poslova Ivica Dačić je, kako stvari sada stoje, preživeo čitavu seriju optužbi za povezanost sa ljudima iz podzemlja, uprkos tome što je i sam javno priznao da se viđao sa Rodoljubom Radulovićem zvanim Miša Banana, saradnikom Darka Šarića, vođe najmoćnijeg narko klana u Srbiji. “Tajna” je u tome što vladajuća Srpska napredna stranka (SNS) i njen lider Aleksandar Vučić u ovom trenutku ne žele pad vlade, a slaba opozicija nije u stanju da izvrši pritisak na vladajući blok da smeni premijera.\nStabilna vlada sa Dačićem kao premijerom neophodna je još najmanje četiri meseca, odnosno do juna, kada bi Evropska unija trebalo da odlučuje o datumu početka pregovora sa Srbijom. Datum gotovo isključivo zavisi od napretka pregovora sa Kosovom, a Dačić je šef srpskog pregovaračkog tima. Beograd mora u tim pregovorima da pristane na bolne ustupke a Vučiću u potpunosti odgovara da u pregovaračkom procesu, bar kada je reč o percepciji domaće javnosti, donekle ostane u senci, a da u prvi plan isturi premijera.\nAfere koje se povezuju sa premijerom će biti “zamrznute” do okončanja opsežne istrage koja je pokrenuta a on će u međuvremenu nastaviti da obavlja svoju dužnost. Istrage o korupciji i kriminalu su i formalno i suštinski pod kontrolom Vučića, koji je vice premijer, ministar odbrane i koordinator srpskih službi bezbednosti, što ga čini najmoćnijim čovekom u zemlji. Premijer Dačić sada, zapravo, u potpunosti zavisi od volje Vučića koji njegovu političku sudbinu bukvalno drži u šaci i, ako to želi, može da utiče na ubrzavanje ili usporavanje neke istrage.\nPrvi rezultati nove raspodele moći su vidljivi. Dačić je morao da bez pogovora prihvati da na važnom mestu direktora policije ostane Milorad Veljović, čiju smenu uporno traži još od formiranja sadašnje vlade. Veljović je bio direktor policije i u prethodnoj vladi, u kojoj je Dačić takođe bio ministar unutrašnjih poslova. Preko njega je tada vladajuća Demokratska stranka (DS) Borisa Tadića imala kontrolu nad radom policije i ograničavala Dačićev uticaj na policijske strukture.\nVučić je kao neku vrstu svoje političke misije postavio borbu protiv korupcije i kriminala i na tome gradi popularnost. On je vrlo brzo shvatio da Veljović raspolaže važnim informacijama vezanim za korupciju i da je u stanju da njemu i tužilaštvu isporuči rezultat. Osim toga, i Vučiću ide u prilog da ne dozvoli Dačiću da na mesto direktora policije postavi nekog bliskog svojoj Socijalističkoj partiji Srbije (SPS). Tako se Veljović, budući da već ima zamašno iskustvo sa Dačićem, nametnuo kao idealno rešenje, uspevši da lojalnost DS-u i Tadiću zameni lojalnošću SNS-u i Vučiću.\nPriznanje da se najmanje jednom video sa čovekom bliskim Šariću nije najveća pretnja koja se nadvija nad Dačićem. U javnost su procureli podaci prema kojima je njegov lični prijatelj i savetnik za bezbednost Ivica Tončev veoma blizak mafijaškim klanovima sa kojima je osnivao preduzeća u Beču. Njegovom delatnošću bavile su se i austrijska i nemačka policija, a Dačić ga je snažno gurao prvo kroz strukturu svoje SPS, a zatim i kroz državne organe.\nAko, dakle, i može da kaže da je sa Šarićevim čovekom Radulovićem ručao slučajno i da nije znao da je kriminalac, biće mu veoma teško da objasni kako i zašto je Tončevu, koga poznaje prilično dugo, dodeljivao tako važne funkcije i zašto prethodno nije obavio odgovarajuće bezbednosne provere. Za nekoga ko je već petu godinu ministar unutrašnjih poslova takva pitanja su, po prirodi stvari, prilično nezgodna.\nBudući da je reč o informacijama koje su bukvalno preplavile srpske medije, i opozicija može lako da ih upotrebi kao oružje protiv Vučića i vladajućeg bloka. Vučić od toga trenutno ne strahuje jer su opozicione stranke isuviše slabe i neorganizovane, ali takođe zna da mogu i da ojačaju. Njemu nije u interesu da se u dogledno vreme suoči sa pitanjem kako zamišlja uspešnu borbu porotiv korupcije ako mu je premijer i ministar unutrašnjih poslova imao kontakte sa podzemljem.\nOsim toga, u toku su istrage o krupnim finansijskim malverzacijama u srpskim javnim preduzećima, a u mnogim od tih preduzeća vodeću ulogi imali su kadrovi Dačićeve SPS. Budući da koordinira srpske obaveštajne službe, Vučić to veoma dobro zna. Sada kada je Dačića provukao kroz svojevrsni javni linč i zadržao ga na premijerskoj poziciji, ima na raspolaganju snažnu polugu koja će mu omogućiti da SPS bez pogovora prihvati rezultate istraga o finansijskim malverzacijama koji se očekuju narednih meseci.\nAko ti rezultati budu makar približni onome što se sada može kao nagađanje saznati iz srpskih medija, koalicija sa SPS-om za Vučića neće biti tako udobna kao što je u ovom trenutku. Rešenje problema može da potraži u vanrednim izborima, za koje tvrdi da neće biti u narednim mesecima. Ali, ni Vučić ni njegovi bliski saradnici ne odbijaju izričito mogućnost da izbori budu raspisani na jesen, dakle kada se definitivno bude znalo da li Srbija ove godine dobija ili ne dobija datum pregovora sa Evropskom unijom.\nDo jeseni Vučić će u rukama verovatno imati neke opipljive rezultate istraga o korupciji i kriminalu, a možda i presude u nekim važnim slučajevima, poput procesa protiv najbogatijeg Srbina Miroslava Miškovića, koji je u istražnom zatvoru i za koga se spekuliše da je koristio Šarićev novac zarađen prodajom kokaina. To će mu doneti ubedljivu izbornu pobedu i poziciju u kojoj može, zavisno od rezultata koje zabeleže druge stranke, da bira novog koalicionog partnera.\nKada se sve sabere, korupcionaške afere, uključujući i one u koje je umešan premijer Dačić, sastavni su deo priprema za prekomponovanje srpske političke scene u skladu sa novim odnosom snaga. Osim što se istinski trudi da istera do kraja slučajeve koje je otvorio, Vučić za sada uspeva da moć kojom raspolaže upotrebi kako bi disciplinovao političke protivnike. Jer, korupcionaške afere nadvijaju se i nad DS, koja je najveća opoziciona stranka u Srbiji i ozbiljan kandidat za budućeg koalicionog partnera SNS-u.


Utakmica predpionira: FK Bratstvo-FK Omarska, u nedelju 17. aprila na stadionu u Kozaruši - Kozarac.ba\nNaši predpioniri fudbalskog kluba Bratstvo u 12. kolu predpionirske lige Područnog fudbalskog saveza Prijedor dočekuju svoje vršnjake iz FK Omarska.\nOvaj komšijski derbi odigraće se na Stadionu OFK Mrakovica u Kozaruši u nedelju 17. aprila 2022. godine sa početkom u 11 sati.\nPodrška navijača je uvijek dobrodošla a pogotovo kada se igra ovakav derbi, gdje taj 12 igrač, domaća publika, može biti od presudnog značaja.\nZbog toga, u nedelju, svi u Kozarušu i dajmo podršku našim predpionirima.\nOdvojimo malo našeg vremena i podržimo ih u ovoj, za njih, važnoj utakmici!


Ruski ambasador u UN-u: Sazrelo vrijeme za zatvaranje OHR-a - BIGportal.ba\nRuski ambasador u UN-u: Sazrelo vrijeme za zatvaranje OHR-a\n6 Novembra, 2020 6 Novembra, 2020 077\nStalni ambasador Ruske Federacije u Ujedinjenim nacijama Vasilij Nebenzja skrenuo je pažnju partnera na to da je sazrelo vrijeme za reviziju uslova i kriterijuma zatvaranja Kancelarije visokog predstavnika u BiH /OHR/ i predložio da se o tome razmijene mišljenja tokom sjednice Upravnog odbora Savjeta za sprovođenje mira 1. i 2. decembra.\nNebenzja je tokom video-konferencije Savjeta bezbjednosti UN o situaciji u BiH istakao da visoki predstavnik u BiH Valentin Inzko nastoji da prebaci svu odgovornost za “neuspjeh procesa međuetničkog pomirenja u BiH isključivo na Srbe i Hrvate”.\nRuski ambasador izrazio je žaljenje zbog činjenice da je visoki predstavnik u BiH Valentin Inzko u najnovijem izvještaju još jednom “iznio subjektivnu i od realnosti veoma daleku sliku stanja u BiH”.\n“Očigledna je uporna težnja visokog predstavnika da svu odgovornost za neuspješan proces međuetničkog pomirenja prenese na Srbe i Hrvate u BiH. Oni se bez osnova nazivaju rušiocima Daytona. Visoki predstavnik želi da zaplaši međunarodnu zajednicu mogućim raspadom BiH, pri tome, potpuno ignorišući realnu situaciju u zemlji”, istakao je Nebenzja.\nNebenzja je podsjetio da se ove godine obilježava 25 godina od potpisivanja Dejtonskog mirovnog sporazuma, da je Rusija garant tog sporazuma.\nOn je napomenuo da s tim u vezi Rusija podržava osnovne principe suvereniteta i teritorijalne cjelovitosti BiH.\nNebenzja je pozvao partnere u Savjetu bezbjednosti UN da se u godini kada se obilježava 25 godina od mirovnog sporazuma nedvosmisleno izjasne u korist tih postulata.\nOn je istakao važnost Dejtonskog mirovnog sporazuma za BiH, te naglasio da je težnja da se uruši sistem zasnovan na tom dokumentu opterećena ozbiljnim posljedicama ne toliko za Balkan, nego i za cijelu Evropu.\nNebenzja je ukazao na činjenicu da je, prema ocjenama ruske strane, situacija u BiH u potpunosti stabilna, i da ne predstavlja prijetnju za međunarodnu i regionalnu bezbjednost, prenosi “Ruska gazeta”.\n“Istovremeno, međuetnički odnosi pokazuju negativnu dinamiku”, rekao je on i dodao da je očigledan pad nivoa razumijevanja i kvaliteta unutrašnjeg dijaloga.\nTo je, kako je rekao Nebenzja, vezano, prije svega za “pojačanom težnjom pojedinih bošnjačkih zvaničnika za prekrajanjem Dejtonskog sporazuma u korist centralizacije i unitarizacije BiH”.\n“Tom procesu podršku daju neki međunarodni faktori. Nikakvi politički stavovi spolja ne mogu se smatrati osnovom za rušenje sistema balansa etničkih interesa u BiH, formiranih mirovnim dogovorom”, naglasio je Nebenzja.\nOn je napomenuo da je bilo kakva izmjena trenutnog poretka moguća samo kao rezultat “ravnopravnog dogovora tri naroda i dva entiteta bez bilo kakvog uticaja spoljnog faktora”.\nNebenzja je saopštio da Rusija namjerava i dalje da dosljedno doprinosi primjeni mirovnog sporazuma u BiH i da jača konstruktivnu saradnju sa svim narodima u toj zemlji.\n“BiH ima sve šanse da postane zona uspješne političke, ekonomske i kulturne saradnje što šireg kruga učesnika”, konstatovao je on.\nIzvještaj koji je Inzko podnio Savjetu bezbjednosti podržali su predstavnici Amerike, Belgije i Njemačke.\nKrasnići pred sudom 9. novembra


Zasnivanje radnog odnosa u državnim organima - Zasnivanje radnog odnosa, zasnivanje radnog odnosa preuzimanjem, interni konkurs, javni konkurs, zasnivanje radnog odnosa internim konkursom, zasnivanje radnog odnosa javnim konkursom, zasnivanje radnog odnosa preuzimanjem iz istog državnog organa, zasnivanje radnog odnosa na odredjeno vreme, stupanje na rad.\nZasnivanje radnog odnosa u državnim organima\nZasnivanje radnog odnosa u državnim organima je uređeno Zakonom o državnim službenicima. Pored ovog zakona na radne odnose u pojedinim državnim organima se primenjuju i dodatni posebni propisi. Primera radi na radne odnose zaposlenih u policiji se primenjuje Zakon o policiji, na radne odnose zaposlenih u prosveti se primenjuje Zakon o osnovama sistema obrazovanja i vaspitanja. Na radne odnose zaposlenih u pojedinim državnim organima (npr. prosveta, policija) će se primenjivati posebni zakon pod uslovom da sadrži drugačije zakonsko rešenje od Zakona o državnim službenicima. Na ovome mestu će se istaći najvažnija zakonska rešenja vezana za zasnivanje radnih odnosa zaposlenih u državnim organima predviđena Zakonom o državnim službenicima.\nUslovi za zasnivanje radnog odnosa u državnim organima\nKao državni službenik može da se zaposli punoletan državljanin Republike Srbije koji ima propisanu stručnu spremu i ispunjava ostale uslove određene zakonom, drugim propisom i pravilnikom o unutrašnjem uređenju i sistematizaciji radnih mesta u državnom organu.\nDodatni uslov za zaposlenje je da državnom službeniku ranije nije prestajao radni odnos u državnom organu zbog teže povrede dužnosti iz radnog odnosa i da nije osuđivan na kaznu zatvora od najmanje šest meseci.\nKao državni službenik na izvršilačkom radnom mestu može da se zaposli i lice koje nema položen državni stručni ispit, ali je dužno da ga položi u roku utvrđenom ovim zakonom.\nZa rad na položaju potrebni su i dodatni uslovi i to su: stečeno visoko obrazovanje na osnovnim akademskim studijama u obimu od najmanje 240 ESPB bodova, master akademskim studijama, specijalističkim akademskim studijama, specijalističkim strukovnim studijama, odnosno na osnovnim studijama u trajanju od najmanje četiri godine ili specijalističkim studijama na fakultetu i najmanje devet godina radnog iskustva u struci ili sedam godina radnog iskustva u struci od kojih najmanje dve godine na rukovodećim radnim mestima ili pet godina radnog iskustva na rukovodećim radnim mestima.\nPravilnik o uređenju i sistematizaciji radnih mesta\nPravilnikom o unutrašnjem uređenju i sistematizaciji radnih mesta u državnom organu se detaljno regulišu pravni odnosi vezani za radna mesta u državnim organima i to :\n•\tradna mesta;\n•\tpotreban broj državnih službenika na svakom radnom mestu;\n•\tuslovi za rad na svakom radnom mestu koji se odnose na vrstu i stepen stručne spreme odnosno obrazovanja, državni stručni ispit ili poseban stručni ispit;\n•\tpotrebno radno iskustvo u struci, kao i potrebne kompetencije za obavljanje poslova radnog mesta u državnom organu.\nRadno mesto može da se popuni kad se ispune dva uslova: da je radno mesto predviđeno Pravilnikom i da se njegovo popunjavanje uklapa u doneseni kadrovski plan. Kad se oba uslova ispune, rukovodilac odlučuje da li je potrebno da se radno mesto popuni.\nIzvršilačko radno mesto popunjava se:\n•\tpremeštajem unutar istog državnog organa;\n•\tpremeštajem po osnovu sporazuma o preuzimanju;\n•\tpremeštajem iz drugog državnog organa po sprovedenom internom ili javnom konkursu;\n•\tzasnivanjem radnog odnosa ako je na javnom konkursu izabran kandidat koji nije državni službenik.\nPri popunjavanju radnog mesta mora se poštovati redosled načina popunjavanja.\nAko se radno mesto ne popuni premeštajem unutar istog državnog organa, radno mesto popunjava se premeštajem po osnovu sporazuma o preuzimanju neraspoređenog državnog službenika.\nAko se radno mesto ne popuni preuzimanjem neraspoređenog državnog službenika, rukovodilac može sprovesti postupak preuzimanja državnog službenika iz drugog državnog organa.\nPreuzimanje državnog službenika unutar istog organa\nPreuzimanje državnog službenika unutar istod državnog organa je primaran način popunjavanja radnog mesta u smislu da ima prioritet u odnosu na sve ostale načine popunjavanja. Ponekad se dešava da određeni državni organi imaju izuzetnu potrebu za nekim radnim mestima. Ako se utvrdi da državni službenik ima uslove da obavlja poslove na radnom mestu za koje postoji potreba može se premestiti na novo radno mestu unutar istog državnog organa.\nPreuzimanje neraspoređenog državnog službenika\nPreuzimanje se vrši na osnovu sporazuma o preuzimanju rukovodilaca koji rukovode tim državnim organima i za koji nije potrebna saglasnost državnog službenika.\nDržavni službenik može biti preuzet u drugi državni organ na radno mesto razvrstano u niže zvanje ili neposredno više zvanje koje odgovara njegovoj stručnoj spremi, ako ispunjava uslove za rad na tom radnom mestu i ima potrebne kompetencije.\nPreuzimanje sa napredovanjem vrši se na osnovu sporazuma o preuzimanju rukovodilaca koji rukovode tim državnim organima i za koji je potrebna saglasnost državnog službenika.\nPreuzimanje državnog službenika iz drugog državnog organa\nDržavni službenik može biti preuzet pod uslovom da je na Evidenciji internog tržišta rada upisana njegova prijava za promenom radnog mesta.\nDržavni službenik može biti preuzet u drugi državni organ na radno mesto koje je razvrstano u neposredno više zvanje ako ispunjava uslove za napredovanje.\nPreuzimanje službenika iz organa autonomne pokrajine i jedinica lokalne samouprave\nSlužbenik koji je u radnom odnosu na neodređeno vreme u organu autonomne pokrajine, jedinice lokalne samouprave, gradske opštine, službi i organizaciji koje osniva nadležni organ autonomne pokrajine, jedinice lokalne samouprave i gradske opštine na koje se primenjuju propisi kojima se uređuju prava i dužnosti iz radnog odnosa zaposlenih u organima autonomne pokrajine i jedinicama lokalne samouprave, a koji je prijavljen na Evidenciji internog tržišta rada, može biti preuzet bez konkursa u državni organ, ako se o tome sporazumeju rukovodioci koji rukovode navedenim organima, odnosno službom i organizacijom i ako službenik na to pristane.\nProvera kompetencija vrši se u postupku koji odredi rukovodilac primenom načina provere kompetencija u izbornom postupku.\nRukovodilac državnog organa u koji se državni službenik, odnosno službenik premešta, odnosno preuzima ima pravo uvida u izveštaj o vrednovanju njegove radne uspešnosti.\nRadi popunjavanja izvršilačkog radnog mesta u organima državne uprave i službama Vlade koji su u radnom odnosu na neodređeno vreme i državni službenici koji su u radni odnos na određeno vreme primljeni nakon sprovedenog javnog konkursa zbog privremeno povećanog obima posla može da se sprovede interni konkurs ako radno mesto nije popunjeno premeštajem državnog službenika unutar istog organa ili premeštajem po osnovu sporazuma o preuzimanju.\nInterni konkurs oglašava Služba za upravljanje kadrovima u roku od osam dana od dana prijema rešenja rukovodioca o popunjavanju izvršilačkog radnog mesta i drugih podataka potrebnih za oglašavanje.\nInterni konkurs sprovodi konkursna komisija.Konkursnu komisiju imenuje rukovodilac. Kad interni konkurs uspe, rukovodilac organa u kome se radno mesto popunjava donosi rešenje o premeštaju državnog službenika u taj državni organ. Interni konkurs nije uspeo ako konkursna komisija utvrdi da nijedan od kandidata koji je učestvovao u izbornom postupku nije ispunio merila propisana za izbor.\nJavni konkurs oglašava organ državne uprave koji popunjava radno mesto na svojoj internet prezentaciji, na internet prezentaciji Službe za upravljanje kadrovima, na portalu e-uprave, na oglasnoj tabli, internet prezentaciji i periodičnom izdanju oglasa Nacionalne službe za zapošljavanje. Javni konkurs sprovodi konkursna komisija koju imenuje rukovodilac.\nRok za podnošenje prijava na javni konkurs ne može biti kraći od osam dana od dana oglašavanja javnog konkursa u periodičnom izdanju oglasa Nacionalne službe za zapošljavanje. Neblagovremene, nedopuštene, nerazumljive ili nepotpune prijave konkursna komisija odbacuje rešenjem protiv koga se može izjaviti žalba žalbenoj komisiji u roku od osam dana od dana prijema rešenja. Ako se ispunjenost kompetencija u izbornom postupku može dokazivati i sertifikatima, potvrdama ili drugim pisanim dokazima koji su navedeni u oglasu o javnom konkursu, lice podnosi navedeni dokaz istovremeno sa predajom prijave.\nKonkursna komisija sastavlja spisak kandidata koji na osnovu podataka iz prijave na konkurs ispunjavaju uslove za zaposlenje na radnom mestu i među njima sprovodi izborni postupak. U izbornom postupku proveravaju se kompetencije kandidata prema merilima propisanim za izbor. Izborni postupak sprovodi se iz više obaveznih faza od kojih je intervju sa konkursnom komisijom završna faza postupka.\nKandidati koji ne dostave dokaze , odnosno koji na osnovu dostavljenih ili pribavljenih dokaza ne ispunjavaju uslove za zaposlenje, pismeno se obaveštavaju da su isključeni iz daljeg izbornog postupka.\nKonkursna komisija na osnovu postignutih rezultata kandidata u izbornom postupku, pravi listu kandidata koji ispunjavaju merila propisana za izbor sa postignutim rezultatima kandidata i dostavlja je rukovodiocu.\nAko je izabran kandidat koji nije državni službenik, rukovodilac u roku od 15 dana od dana prijema liste kandidata, donosi rešenje o njegovom prijemu u radni odnos, a ako je izabran kandidat koji je već državni službenik, rukovodilac donosi rešenje o premeštaju primenom odredaba zakona o premeštaju posle internog konkursa.\nIzuzetno o rešenje o prijemu u radni odnos na radnim mestima koja zahtevaju bezbednosne provere kandidata za prijem u radni odnos, donosi se u roku od 15 dana od dana okončanja postupka bezbednosne provere, ako je proverom utvrđeno da nema bezbednosnih smetnji za zasnivanje radnog odnosa.\nAko izabrani kandidat ne stupi na rad u roku koji mu je određen, smatra se da rešenje o prijemu u radni odnos odnosno o premeštaju nije doneseno, a rukovodilac može da izabere kandidata sa liste kandidata sa sledećim najboljim rezultatom.\nRešenje o prijemu u radni odnos, odnosno rešenje o premeštaju dostavlja se svim kandidatima koji su učestvovali u izbornom postupku na adresu navedenu u prijavi na konkurs. Ukoliko dostavljanje nije uspelo, službeno lice državnog organa sastavlja pismenu belešku.\nAko dostavljanje ne uspe na adresu navedenu u prijavi, rešenje se objavljuje na oglasnoj tabli državnog organa i po isteku osam dana od dana objavljivanja smatra se dostavljenim.\nJavni konkurs nije uspeo ako konkursna komisija utvrdi da nijedan kandidat koji je učestvovao u izbornom postupku nije ispunio merila propisana za izbor, ako nije bilo prijava na javnom konkursu ili ako nijedan od prijavljenih kandidata nije učestvovao u izbornom postupku.\nO tome da javni konkurs nije uspeo rukovodilac donosi rešenje koje se dostavlja svim kandidatima koji su imali pravo da učestvuju u izbornom postupku. Na ovo rešenje može se izjaviti žalba žalbenoj komisiji u roku od osam dana od dana dostavljanja rešenja, osim u slučaju kada nije bilo prijava na javnom konkursu.


Koliko ko u Srbiji zarađuje? | Edukacija\nVlada Srbije usvojila tri predloga zakona iz oblasti prosvete 19/03\nRepublički zavod za statistiku saopštio je da je prosečna bruto zarada, obračunata za februar 2021. godine iznosila 85. 864 dinara, dok je prosečna zarada bez poreza i doprinosa, neto, iznosila 62. 280 dinara. Rast bruto zarada u periodu januar–februar 2021. godine, u odnosu na isti period prošle godine, iznosio je 6,0 odsto nominalno, odnosno 4,8 odsto realno. Istovremeno, neto zarade su porasle za 6,2 odsto nominalno i za 5,0 odsto realno.\nDalje se navodi, da je medijalna neto zarada za februar 2021. godine iznosila je 47. 682 dinara, što znači da je 50 odsto zaposlenih ostvarilo zaradu do navedenog iznosa. Prema rezultatima RZS, programeri su i dalje najplaćeniji. Oni zarađuju mesečno u proseku 169.337 dinara neto, i u tu kategoriju spadaju još i konsultanti, kao i povezane delatnosti u vezi sa računarskim programiranjem.\nsaznajte još i koja su to 5 zanimanja budućnosti\nIza njih, po visini zarada, su bili zaposleni u vazdušnom saobraćaju i to sa platom od 141.549 dinara, dok su na trećem mestu naučnici sa platom od 125.212 dinara. Na listi dalje su zaposleni u finansijama, osim osiguranja i penzijskih fondova, sa platom od 112.645 dinara mesečno. Filmadžije i producenti, odnosno plate u kinematografskih i televizijskim produkcijama mesečno zarađuju 110.002 dinara.\nProizvođači duvanskih proizvoda zarađuju mesečno 106.713 dinara, dok konsultanti u vezi sa upravljanjem 106.001 dinar. U februaru je zabeleženo i da su rudari zarađivali u proseku 105.845 dinara. Sa nešto manjom zaradom su zaposleni u eksploataciji sirove nafte i prirodnog gasa. Njihove plate su iznosile 103.411 dinara, a primanja farmaceuta su bila 96.903 dinara.\npročitajte još i Koji su profitabilni poslovi u 2021.?\nU februaru su najmanje zarade u Srbiji imali ugostitelji sa prosečnom platom od 34.831 dinara, zatim zaposleni u drvnoj industriji sa 36.635 dinara, zaposleni u turističkim agencijama su prihodovali 36.787, dok su proizvođači odeće zarađivali 38.882. S druge strane, u Srbiji trenutno posluje 400 nemačkih kompanija i one zapošljavaju više od 65.000 ljudi.\nKako je saopštila Nemačko-srpska privredna komora (AHK Srbija), u poslednjih nekoliko godina investicije Nemačke iznosile su više od 2,5 milijarde evra. I upravo taj podatak Nemačku svrstava među najveće investicione partnere u Srbiji. Takođe, kako je saopšteno povodom 20 godina rada u Srbiji, AHK Srbija je zajedno sa Privrednom komorom Srbije odigrala odlučujuću ulogu u uvođenju sistema dualnog obrazovanja u zemlji.\nFinsko obrazovanje prvi put u regionu: Postanite međunarodno sertifikovan edukator


Vlasti Srbije ponovo pred SE zbog afere "nestale bebe" - Vladavina prava - Dnevni list Danas\nPočetna » Društvo » Vladavina prava » Vlasti Srbije ponovo pred SE zbog afere „nestale bebe“\nKomitet ministara Saveta Evrope na redovnom zasedanju razmatra presudu koju naša država nije ispunila\n0Piše: A. Popović 06. juna 2019. 12.29 Izmenjeno: 28. jula 2019. 20.33\nKomitet ministara SE na redovnim sastancima četiri puta godišnje nadgleda izvršenje presuda Evropskog suda za ljudska prava, među kojima je i ona u slučaju Zorica Jovanović protiv Srbije, po kojoj je Srbiji presuđeno da mora doneti zakon, lex specijalis, za istrage o sumnjama na krađu beba.\nVlasti u Srbiji u više navrata dostavljale su izveštaje Savetu Evrope u kojima se navode preduzete mere i koraci za ispunjenje presude Evropskog suda. Tako je Vlada Srbije navela da je nacrt Zakona o utvrđivanju činjenica o deci koja su nestala iz porodilišta upućen Skupštini na usvajanje još početkom 2018. godine, ali on do danas nije usvojen. Vlada je navela i da su udruženja roditelja i nevladine organizacije koje se bave ovim problemom konsultovana pri izradi zakona, ali predstavnici udruženja su to negirali. Vlada je kao primer pozitivne prakse navela i jednu prvostepenu presudu suda u Kikindi u korist roditelja, ali nije poznato da li je ta presuda izvršena i po kom zakonu, s obzirom da lex specijalis nije usvojen.\nGlavni deo presude Evropskog suda protiv Srbije, koji podrazumeva istrage i obeštećenje roditelja – još uvek nije ispunjen.\nOdluka Komiteta ministara SE sa aktuelnog razmatranja biće objavljena po završetku trodnevnog sastanaka.\nPrema nekim podacima, u Srbiji je za više decenija bilo oko 5.000 slučajeve nestalih beba, dok je po podacima MUP-a iznetim prošle godine, podneto oko 615 krivičnih prijava za otmicu novorođenčadi.\nafera nestale bebe, savet evrope, SrbijaBeograd